VÉSE KÖZSÉG KÉPVISELŐ-TESTÜLETÉNEK

3/2011. (IV.4.) önkormányzati r e n d e l e t e

a Szervezeti és Működési Szabályzatról

BEVEZETŐ RÉSZ

Az önkormányzatiság alapelvei lehetővé teszik, hogy a lakosság közvetlenül, illetve választott helyi képviselői útján - a törvények keretei között - önállóan intézheti a helyi ügyek jelentős körét. A helyi önkormányzatok széles feladat- és hatáskörükben eljárva kifejezik a helyi közakaratot, megjelenítik a helyi érdekeket. 

Mindezekre tekintettel Vése település önkormányzata önállóan, szabadon, demokratikus módon, széleskörű nyilvánosságot teremtve intézi a település közügyeit, gondoskodik a közszolgáltatásokról, a helyi hatalom önkormányzati típusú gyakorlásáról.

Az önkormányzat Képviselő-testületének az a célja Szervezeti és Működési Szabályzatának megalkotásával, hogy:

a) biztosítsa a széles nyilvánosságon alapuló demokratikus hatalomgyakorlás alapvető feltételeit és megalkossa a törvényi keretek között annak főbb szabályait,

b) megteremtse gazdasági - kulturális - oktatási fejlődésének lehetőségeit,

c) kialakítsa az önkormányzatiság megteremtését biztosító helyi szerveit,

d) megteremtse polgárai érdekeit szolgáló önkormányzati és közigazgatási munka feltételeit, az önkormányzati döntések során az egységes elvek, s elvárások szerinti előkészítést.

Vése község Önkormányzata az Magyar Köztársaság Alkotmányáról szóló 1949. évi XX. törvény 44/A.§. (1) bekezdésének e) pontja és a helyi önkormányzatokról szóló 1990. évi LXV. törvény (Ötv.) 18. §. (1) bekezdésében kapott felhatalmazás alapján a képviselő-testület működésének részletes szabályait az alábbiak szerint határozza meg:

II. ÁLTALÁNOS RENDELKEZÉSEK

1.§.

(1) Az önkormányzat hivatalos megnevezése: Vése település önkormányzata.

(2) Az önkormányzat címe: 8721 Vése, Park u.1.

(3) Az önkormányzati feladat- és hatáskörök gyakorlása a képviselő-testületet illeti meg.

(4) A képviselő-testület hivatalának neve és címe:  Nemesdéd, Varászló, Vése Községi Önkormányzatok Körjegyzősége  8722. Nemesdéd, Fő u. 99.

(5) Az önkormányzat jelképei: a címer és a zászló. Használatuk rendjét a képviselő-testület önálló rendeletben szabályozza.

Bélyegző használat

2. §.
A Magyar Köztársaság címerét ábrázoló bélyegző használatát kifejezetten előíró jogszabály hiányában Vése település címerét ábrázoló bélyegzőt kell használni a címer és zászló használatáról szóló rendelet szablyai szerint.

III. FELADATOK ÉS HATÁSKÖRÖK

Az önkormányzat feladat és hatásköre, gyakorlásának módja

3.§.
(1) A települési önkormányzat kötelező feladata az Ötv. 8.§. (4) bekezdésében és egyéb törvényekben meghatározott helyi közszolgáltatások biztosítása.

(2) Az önkormányzat – saját felelősségére – vállalkozási tevékenységet folytathat:

a) közvetlenül vesz részt vállalkozásban,

b) a helyi adó- és vállalkozás-támogató politikával vállalkozás-élénkítő és piacbarát gazdasági környezetet teremt.

(3) A helyi önkormányzat vállalkozása a kötelező feladatainak ellátását nem veszélyeztetheti. Az önkormányzat olyan vállalkozásban vehet részt, amelyben felelőssége nem haladja meg vagyoni hozzájárulásának mértékét.

(4) Az önkormányzat által önként vállalt feladatok körét a képviselő-testület minden évben a költségvetési rendeletben határozza meg, mely rendelet egyik mellékletében külön kimutatásra kerülnek a kötelező és az önként vállalt feladatok, azok bevételi és kiadásai összegeivel együtt.

(5) Az önként vállalt helyi közszolgáltatások és feladatok tekintetében a képviselő-testület maga határozza meg - a lakosság igényei alapján és anyagi lehetőségeitől függően -, mely feladatokat, milyen mértékben és módon lát el.

(6) A képviselő-testület a feladatkörébe tartozó közszolgáltatások ellátása céljából önkormányzati intézményt, gazdasági társaságot, más szervezetet alapíthat, kinevezi a vezetőiket. 

Hatáskör átruházás

4.§.

(1) A képviselő-testület egyes hatáskörei gyakorlását a polgármesterre, a bizottságára, a települési kisebbségi önkormányzat testületére, törvényben meghatározottak szerint társulására ruházhatja. E hatáskör gyakorlásához utasítást adhat, e hatáskört visszavonhatja. Az átruházott hatáskör tovább nem ruházható, azok gyakorlásáról a hatáskörgyakorló a képviselő-testületnek havonta egyszer vagy a hatáskör gyakorlását követő képviselő-testületi ülésen beszámolni köteles.

(2) A képviselő-testület hatásköre gyakorlását a 1. számú mellékletekben foglaltak és az egyéb önkormányzati rendeletek szerint a polgármesterre, a bizottságára, a társulására, a települési kisebbségi önkormányzat testületére átruházza.

(3) A polgármester, a települési képviselő kezdeményezheti, hogy a képviselő-testület vizsgálja felül a bizottságának, a polgármesternek, a települési kisebbségi önkormányzat testületének, a társulásának - Képviselő-testület által átruházott - önkormányzati ügyben hozott döntését.

(4) Az önkormányzati feladat- és hatáskörök a képviselő-testületet illetik meg. A képviselő-testület kizárólagos hatáskörébe tartozik:

- az önkormányzati rendeletalkotás,

- az önkormányzat szervezetének kialakítása és működésének meghatározása,

- a törvény által hatáskörébe utalt választás, kinevezés és megbízás,

- a helyi népszavazás kiírása,

- az önkormányzati jelképek, kitüntetések és elismerő címek meghatározása, használatuk szabályozása, díszpolgári cím adományozása,

- a gazdasági program, a költségvetés megállapítása, döntés a végrehajtásukról szóló beszámoló elfogadásáról,

- a helyi adó megállapítása,

- a településszerkezeti terv, szabályzási terv és helyi építési szabályzat jóváhagyása,

- éven belüli, értékhatár nélküli hitel felvétele,

- kötvénykibocsátás, továbbá közalapítvány, közösségi célú alapítvány és alapítványi forrás átvétele és átadása,

- önkormányzati társulás létrehozása, társuláshoz, érdekképviseleti szervezethez való csatlakozás,

- megállapodás külföldi önkormányzattal való együttműködésről; nemzetközi önkormányzati szervezethez való csatlakozás,

- intézmény alapítása,

- közterület elnevezése, emlékmű és köztéri szobor állítás,

- eljárás kezdeményezése az Alkotmánybíróságnál,

- a bíróságok ülnökeinek a megválasztása,

- állásfoglalás megyei önkormányzati intézmény átszervezéséről, megszüntetéséről, ellátási, szolgáltatási körzeteiről, ha az általa nyújtott szolgáltatás a települést is érinti,

- felterjesztési jog gyakorlása, véleménynyilvánítás azokban az ügyekben, amelyekben a törvény az önkormányzat álláspontjának kikérését írja elő,

- a települési képviselő, a polgármester összeférhetetlenségi ügyében való döntés, az Ötv. 33/A. §. (2) bekezdés b.) pontjában – a polgármesterre vonatkozó összeférhetetlenségi szabályokkal összefüggő – hozzájárulással kapcsolatos döntés, a vagyonnyilatkozati eljárással kapcsolatos döntés,

- amit törvény a képviselő-testület át nem ruházható hatáskörébe utal.

5.§.

(1) Az önkormányzati hatósági ügyek intézésére – az Ötv-ben foglalt eltérésekkel – a közigazgatási hatósági eljárás és szolgáltatás általános szabályairól szóló 2004. évi CXL. törvényt (továbbiakban: Ket.) kell megfelelően alkalmazni.

(2) Az önkormányzati hatósági ügyekben az ügyfelek iratbetekintési joga a Ket. szabályai alapján gyakorolható.

IV. A KÉPVISELŐ-TESTÜLET MŰKÖDÉSE

A képviselő-testület ülései

6.§.
(1) A képviselő-testület munkatervének megfelelően ülésezik. Ezen kívül - szükség szerint - alakuló, rendkívüli, illetve ünnepi ülést és közmeghallgatást tart.

(2) A képviselő-testület ülései - a zárt ülés kivételével - nyilvánosak.

(3) A rendes - azaz munkaterv szerinti -, és a rendkívüli ülés hivatalos helyszíne: a körjegyzőség tanácskozó terme. Az alakuló ülést és a közmeghallgatást a Kultúrház nagytermében tartja. Amennyiben a tárgyalandó napirend vagy más körülmény indokolja, a képviselő-testület ülése máshová is összehívható.

(4) A képviselő-testület állami ünnepek, jeles évfordulók, jubileumok, kitüntetések, díjak átadása alkalmából ünnepi megemlékezést vagy ünnepi ülést tart. Az ünnepi megemlékezés összehívására, levezetésére a képviselő-testület munkaterv szerinti rendes és rendkívüli ülésére vonatkozó szabályokat nem kell alkalmazni.

Alakuló ülés szabályai

7.§.
(1) A képviselő-testület alakuló ülését a választást követő l5 napon belül tartja meg. Az alakuló ülést a polgármester hívja össze, és a legidősebb képviselő, mint korelnök vezeti a polgármester eskütételéig.

(2) A képviselők esküt tesznek, és aláírják az esküokmányt. Az eskü szövegét a legfiatalabb képviselő olvassa elő.

(3) A korelnök felkérésére a Helyi Választási Bizottság elnöke tájékoztatást ad a polgármester választás eredményéről.

(4) A polgármester a képviselő-testület előtt esküt tesz és aláírja az esküokmányt Az eskü szövegét a legfiatalabb képviselő olvassa elő.

(5) Ezt követően a polgármester megszavaztatja az alakuló ülés napirendjét. Az alakuló ülés kötelező napirendi pontjai az alábbiak:

a) a bizottságok tagjainak megválasztása,

b) a polgármesteri program (ciklusprogram) ismertetése,

c) a polgármester juttatásainak megállapítása,

d) alpolgármester(ek) megválasztása,

e) alpolgármester(ek) juttatásainak megállapítása,

f) a képviselők tiszteletdíjának megállapítása,

g) a szervezeti és működési szabályzat felülvizsgálatra megbízás adása,

h) a polgármester megbízása a gazdasági program kidolgozására.

Rendes ülés

8.§.
(1) A képviselő-testület évente legalább 6 alkalommal tart ülést.

(2) A rendes ülések időpontját a munkaterv tartalmazza.

 (3) A képviselő-testület munkatervét éves időszakra előre kell elkészíteni.

(4) A polgármester a képviselő-testületet ülésszakra hívja össze, ha a napirendre vett témák száma vagy jelentősége azt indokolttá teszi.

(5) A képviselő-testület munkaterv szerint általában tárgyév július hónap 1 napjától augusztus hónap 20-ig ülést nem tart.

Rendkívüli ülés

9.§.
(1) A munkatervben nem szereplő esetekben a képviselő-testület rendkívüli ülését a polgármester hívja össze az ok felmerülésétől vagy a kezdeményezéstől számított legkésőbb 5 napon belül, legfeljebb a kezdeményezést követő 10. napra. A képviselő-testület rendkívüli ülése telefonon vagy elektronikus úton is összehívható az értesítés kézbesítését követő napra, a napirend megjelölésével.

(2) A polgármester köteles rendkívüli ülést összehívni, ha 

a) a képviselő-testületi tagok legalább egynegyede kezdeményezi, illetve

b) a képviselő-testület bizottsága indítványozza, valamint

d) közigazgatási hivatal vezetője kezdeményezi.

(3) Rendkívüli ülés összehívható, ha:

a) az ügy tárgyalása halaszthatatlan (pl.: határidő eltelik); vagy

b) önkormányzati érdeket érintő tárgykör; vagy

c) egyéb objektív feltétel, mely szükségessé teszi az összehívást (pl.: tűzeset után a károsultakról való gondoskodás szükségessége, ha arra a polgármester nincs felhatalmazva) indokolja.

(4) Az indítványt papíron vagy elektronikus formában a polgármesternél kell előterjeszteni, aki az ülést legkésőbb az indítvány kézhezvételétől számított 5 napon belül köteles összehívni, legfeljebb a kezdeményezést követő 10. napra. 

(5) A (3) bekezdésben foglalt feltételek hiányában a polgármester a kezdeményezést elutasítja. Erről a kezdeményezőt az indítvány kézhezvételétől számított nyolc napon belül értesíti, és a következő ülésen a képviselő-testületet tájékoztatja.

(6) A rendkívüli ülésen kizárólag az a napirend tárgyalható, amelyet a rendkívüli ülés tartására vonatkozó indítvány megjelölt, kivéve a sürgősségi indítványban előterjesztetteket.

(7) A rendkívüli ülés írásos meghívója megegyezik a rendes ülésre küldött meghívó tartalmával, azzal az eltéréssel, hogy interpellációk, kérdések és egyebek napirendi pont nem szerepel a napirendi javaslatban.

(8) A rendkívüli ülés vezetése a rendes ülés vezetésére vonatkozó szabályok szerint történik.

A képviselő-testület részvételével működő társulások üléseire vonatkozó szabályok

10.§.
(1) A többcélú társulás tagjai a társulás valamennyi tagjának döntését igénylő, a társulás működését, valamint az általa ellátott feladat- és hatásköröket érintő döntések meghozatala céljából együttes képviselő-testületi ülést tartanak.

(2) Az együttes képviselő-testületi ülés tartását a többcélú társulás tanácsa kezdeményezi. A polgármesterek az együttes ülést a tanács által kezdeményezett helyre és időpontra hívják össze.  

(3) Az együttes képviselő-testületi ülést a társulást alkotó képviselő-testületek Szervezeti és Működési Szabályzataiban meghatározottak szerint a települések polgármesterei hívják össze.

(4) Az együttes képviselő-testületi ülést a többcélú társulás tanácsa ülésének vezetésére jogosult személy vezeti.

(5) A székhely település polgármestere tesz javaslatot a napirendi pontokra, megnyitja, vezeti és lezárja az egyes napirendi pontok feletti vitát, megadja a jogot a hozzászólásra, ismerteti a módosító-, illetve a határozati javaslatokat. 

(6) Az együttes ülésen az eldöntendő kérdésben a képviselő-testületek külön-külön szavaznak és hoznak határozatot, a szavazás eredményét a polgármesterek a saját testületükre nézve állapítják meg. Az eredményt ismertetik a többcélú társulás tanácsa ülésének vezetésére jogosult személlyel, aki megállapítja, hogy az adott határozat mely testületek által került elfogadásra.

(7) Az együttes ülésről egy jegyzőkönyv készül, amelyet az ülés helyszínét biztosító önkormányzat körjegyzőjének kötelessége elkészíteni, úgy, hogy a képviselő-testületek által hozott határozatokat külön, a tanácskozás lényegét valamennyi – más képviselő-testület tagja által elhangzott – hozzászólást rögzítve tartalmazza. A jegyzőkönyvet az ülésen résztvevő önkormányzatok polgármesterei és körjegyzői írják alá. A jegyzőkönyv felterjesztése is az ülés helyszínét biztosító önkormányzat körjegyzőjének kötelessége.

11.§.

 (1) A helyi önkormányzatok társulásáról és együttműködésükről szóló 1997. évi CXXXV. törvény alapján működő társulásokban résztvevő önkormányzatok képviselő-testületeinek együttes üléseire a 10.§.-ban rögzítetteket kell megfelelően alkalmazni. Amennyiben nincs tanácsa a társulásnak, akkor a székhely önkormányzat polgármesterének joga az ülés vezetése, míg az összehívás kezdeményezésére bármelyik tag jogosult, de a székhely önkormányzat polgármestere dönt annak szükségességéről. Ha a társulás tagjainak több, mint egynegyede kéri az együttes ülést össze kell hívni.
A képviselő-testület munkaterve

12. §.

(1) A munkatervet a polgármester a tárgyidőszakot megelőző időpontban terjeszti a képviselő-testület elé.

(2) A munkaterv-tervezet összeállításakor javaslatot kell kérni:

a) a képviselő-testületi bizottságtól,

b) a képviselőktől,

c) a kisebbségi önkormányzat testületétől.

(3) A munkaterv tartalmazza különösen:

a) az ülések tervezett időpontját, napirendjeit;

b) a napirendek előterjesztőjének (felelősének) nevét, beosztását;

c) annak a napirendnek a megjelölését, amelyet valamely bizottság nyújt be, illetve amelyhez bizottsági véleményt kell beterjeszteni;

d) napirendhez meghívandók felsorolását, amennyiben az eltér az e rendeletben meghatározott állandó meghívottak körétől;

e) azon napirend megjelölését, amely a lakossági fórumok bevonását indokolják;

f) a napirend előkészítésében résztvevőket,

g) a rendezvények, ünnepi ülések, közmeghallgatás időpontját.

A képviselő-testület összehívása

13.§.
(1) A képviselő-testület üléseit a polgármester hívja össze és vezeti. A polgármester távollétében, illetve akadályoztatása esetén a képviselő-testület ülését az alpolgármester, a polgármesteri és az alpolgármesteri tisztségek egyidejű betöltetlensége, illetőleg egyidejű akadályoztatása esetén a korelnök vezeti és hívja össze.

(2) A polgármester helyettesítését ellátó személy - a helyettesítés ideje alatt - jogosult a helyi önkormányzat nevében kötelezettséget vállalni és utalványozni.

(3) A polgármester, az alpolgármester vagy mindkettejük akadályoztatása akkor áll fenn, ha valamely objektív vagy szubjektív indok miatt az érintett személy(ek) a jogait/ikat vagy kötelességeit/ket - az önkormányzat érdekei és kötelezettségei szempontjából - szükséges időpontban gyakorolni nem tudja/ák.
Az ülés előkészítése

14.§.
(1) A polgármester a napirendek összeállításáról, az előterjesztésekről, azok sorrendjéről, a képviselő-testületi meghívó végleges tartalmáról az ülést legalább 5 nappal megelőzően dönt.

 (3) A képviselő-testület meghívóját a tervezett írásbeli előterjesztésekkel együtt 3 nappal a képviselő-testület ülése előtt kell kézbesíteni. A kézbesítés nyomtatott formában vagy elektronikus úton (elektronikus, digitális adathordozón, internetes elérhetőségről letöltés útján, illetve e-mailen keresztül) történik a képviselő által megjelölt postai vagy elektronikus kézbesítési címre. A meghívók kézbesítésének megtörténtét vagy elmaradását az időpont és az elmaradás okának megjelölésével dokumentálni kell, hogy vita esetén utóbb egyértelműen ellenőrizhető legyen a szabályok betartása vagy megsértése.

(4) A meghívónak tartalmaznia kell az ülés helyének és napjának, kezdési időpontjának, ülésszak esetén annak várható időtartamát, a tervezett írásbeli előterjesztés tárgyának és előterjesztőjének megjelölését, az ülés típusát (alakuló, rendes, rendkívüli, ünnepi, folytatólagos). A meghívó mellé csatolni kell a benyújtott írásbeli előterjesztéseket, az önálló képviselői indítványokat és a határozati javaslatokat.

(5) Rendkívüli ülés esetén a meghívó az ülést megelőző nap 12. órájáig kézbesíthető a (3) bekezdésben meghatározott módon. E rendelet 9.§. (3) bekezdésében felsorolt esetekben az ülés összehívható telefonon is. Szóban (telefonon) történő meghívást az ülés előtt legalább 24 órával korábban az érintettekkel közölni kell, az összehívás indokának egyidejű közlésével.

(6) Az ülésről a lakosságot a meghívónak hirdetményi formában az önkormányzat hirdetőtábláin, illetve, - ha a település azzal rendelkezik - elektronikus formában a honlapon való elhelyezésével és a helyi kábeltévén keresztül kell értesíteni az ülés kezdete előtt legalább 5 nappal. A hirdetmény kitételének és levételének dátumát a körjegyző a hirdetményen záradékával igazolja. A hirdetményben tájékoztatást kell adni arról, hogy a képviselő-testületi előterjesztések hol tekinthetők meg.
Meghívottak köre 

15.§.
(1) Az ülésére tanácskozási joggal meg kell hívni:

a) a körjegyzőt,

b) a körjegyzőség szakügyintézőjét
c) a kisebbségi szószólót,

d) a településen működő, az önkormányzattal együttműködési készségét írásban kinyilvánított civil szervezetek képviselőit.

(2) Az érintett napirendi pont tárgyalására tanácskozási joggal kell meghívni: 

a) a napirendi pont szerint érintett szervezet vezetőjét,

b) a községben működő civil szervezetek képviselőit,

c) az előterjesztések előadóit,

d) személyi ügy tárgyalása esetén az érintett személyt, az előkészítésben közreműködő szakértőt, az előterjesztő által javasolt személyt vagy szervezetet,

e) akinek meghívását törvény kötelezővé teszi.

Zárt ülés

16.§.
(1) A képviselő-testület zárt ülést tart választás, kinevezés, felmentés, vezetői megbízás adása, illetőleg visszavonása, fegyelmi eljárás megindítása, fegyelmi büntetés kiszabása és állásfoglalást igénylő személyi ügy tárgyalásakor, ha az érintett a nyilvános tárgyalásba nem egyezik bele. A zárt ülésre vonatkozó szabályokat kell alkalmazni az érintett nyilvános tárgyalásba történő beleegyező nyilatkozata beszerzéséig.

(2) A képviselő-testület zárt ülést tart önkormányzati hatósági, összeférhetetlenségi és kitüntetési ügy tárgyalásakor.

(3) A képviselő-testület zárt ülést rendelhet el a vagyonával való rendelkezés és az általa kiírt pályázat tárgyalásakor, ha a nyilvános tárgyalás üzleti érdeket sértene. A zárt ülés elrendeléséről a képviselő vagy az érdekelt javaslata alapján minősített többséggel kell dönteni. A zárt ülés elrendelésére vonatkozó javaslatot indokolni kell.
(4) A szakértővel egy tekintet alá esnek a körjegyzőség szakügyintézői és az előterjesztések előkészítésében közreműködők.

Az előterjesztések rendje

17.§.
(1) A képviselő-testület napirendjének tárgyalására

a) előterjesztés,

b) beszámoló,

c) tájékoztató

formájában kerülhet sor.

(2) A képviselő-testület napirendjéhez előterjesztők lehetnek:

a) a polgármester,
b) a képviselő, 

c) a képviselő-testület bizottsága,

d) a körjegyző,

e) a körjegyzőség szakügyintézője,

f) azon egyéb rendészeti vagy közigazgatási szerv vezetője, aki jogszabály alapján beszámolót vagy tájékoztatást ad,

g) az akit a polgármester előterjesztőként felkér.

(3) Az előterjesztést, a képviselő-testület ülésének időpontját megelőzően legalább 5 nappal a polgármesternek (és ezzel egyidejűleg a körjegyzőnek) kell benyújtani. 

(4) Az előterjesztés törvényességi véleményezéséről a körjegyző, vagy az általa kijelölt személy gondoskodik. A körjegyző köteles gondoskodni arról, hogy a közigazgatási hivatal által tett törvényességi észrevételek teljes terjedelmükben a képviselő-testület elé kerüljenek.

(5) Sürgősségi indítvánnyal előterjesztést akkor lehet tenni, ha az jogszabályban előírt vagy Képviselő-testület által megállapított határidő mulasztás, vagy önkormányzati érdeksérelem nélkül a következő ülésre már nem terjeszthető be. Sürgősségi indítvánnyal előterjesztett javaslat tárgyalásának - ha törvény nem zárja ki - nem feltétele az előzetes bizottsági vélemény beszerzése. A sürgősségre vonatkozó indítványt legkésőbb az ülés napirendjének megszavazásáig lehet előterjeszteni, melyet az előterjesztéskor meg is kell indokolni.

(6) Sürgősségi indítvánnyal rendelettervezet kizárólag akkor tűzhető napirendre, ha a rendeletalkotási kötelezettséget törvény írja elő, és a törvényi határidő másként nem tartható.

(7) A sürgősséggel történő tárgyalásról a képviselő-testület egyszerű többséggel dönt.

18.§.

(1) A napirendi előterjesztést - a (2) bekezdés kivételével - írásban kell benyújtani. Az írásbeli előterjesztésre vonatkozó követelményeket e rendelet 2. számú melléklete tartalmazza. E rendelkezéseket értelemszerűen alkalmazni kell a beszámolóra és a tájékoztatóra is, amennyiben annak előterjesztése írásban történik.

(2) Sürgősségi indítvány szóban is tehető, melyet a napirendi javaslatról történő döntés előtt kell jelezni a polgármesternek. A határozati javaslatot szóbeli előterjesztés esetén is írásban kell a képviselők rendelkezésére bocsátani. Ha felvételre kerül a szóbeli előterjesztés, akkor a körjegyzőnek intézkednie kell, hogy az előterjesztővel megszerkessze és a képviselő-testület tagjaihoz eljuttassa a tárgyalás időpontjáig a határozati javaslatot és az indokokat.

(3) A képviselő-testület napirendjének előterjesztésére kizárólag írásban kerülhet sor:

a) a képviselő-testület át nem ruházható hatáskörébe tartozó ügyekben;

b) a költségvetés módosítását érintő javaslat esetén;

c) a Polgári Törvénykönyvből eredő jogügyletekkel kapcsolatos ügyekben.

(4) A körjegyző a törvényesség betartását előzetesen köteles megvizsgálni és megállapításával záradékolni az írásbeli előterjesztést, illetve a szóbeli előterjesztés esetén a határozati javaslat szövegét.

(5) Pénzügyi fedezetet igénylő képviselő-testületi előterjesztések kizárólag valós, ténylegesen rendelkezésre álló forrás megjelölésével, a pénzügyi bizottság állásfoglalásával, valamint a körjegyzőség pénzügyi főmunkatársa véleményével terjeszthetők be a képviselő-testület elé.

(6) Az Ötv. 12.§. (4) bekezdés a) pontjában meghatározott érintett nyilatkozatának beszerzéséről az előterjesztés előkészítője gondoskodik. 

Beszámoló

19.§.
(1) A beszámoló a képviselő-testület feladat és hatáskörébe tartozó valamely megtett intézkedésről, elvégzett vizsgálatról, vagy valamely szerv tevékenységéről szóló jelentés. Különösen:

a) önkormányzati hatáskör gyakorlását érintő ügyben;

b) a képviselő-testületi határozat(ok) végrehajtásáról;

c) az interpellációk kivizsgálásának eredményéről;

d) a képviselő-testület és szervei működésérét érintő ügyről;

e) az önkormányzati feladatot ellátó szervezet tevékenységéről

f) amit jogszabályok a képviselő-testület előtti beszámolás körébe utalnak.

(2) A beszámoló benyújtására a polgármester, bizottsági elnök, körjegyző, továbbá jogszabály alapján beszámolásra kötelezett jogosult.

(3) A beszámoló elfogadásáról, vagy kiegészítéséről, valamint ismételt előterjesztéséről a képviselő-testület határozatot hoz.

Tájékoztató

20.§.
(1) A tájékoztató olyan szóban, elletve írásban közölt információ, adat, tény, megállapítás képviselő-testület elé terjesztése, amelyek az önkormányzati döntések meghozatalát elősegítik, illetve alátámasztják, továbbá amelyek valamely, a település életével kapcsolatos jelenségnek, nem önkormányzati szerv tevékenységének megismerését segítik elő.

(2) Tájékoztató benyújtására jogosult a polgármester, a bizottság, a tanácsnok, a körjegyző, továbbá a jogszabály alapján tájékoztatásra kötelezett személy, vagy szerv.

(3) A tájékoztató tartalmú napirendi pontok esetében nem szükséges vitát nyitni, azokat a képviselő-testület alakszerű határozat hozatala nélkül is tudomásul veheti.

Az ülés vezetése

21.§.
(1) A képviselő-testület ülését a polgármester, vagy az akadályoztatás esetén helyettesítésre jogosult, mint az ülés elnöke vezeti. A határozatképesség folyamatos meglétének figyelemmel kísérésében a körjegyző segíti a polgármestert az ülés vezetése során.

(2) Az ülés vezetése során polgármester feladatai különösen:

a) az ülés megnyitásakor számszerűen megállapítja a határozatképességet és azt az ülés teljes időtartama alatt folyamatosan vizsgálja,

b) közli a képviselők által előzetesen írásban benyújtott kérdések tárgyát,

c) javaslatot tesz az ülés napirendjére,

d) a képviselő kérésére a napirendekhez nem kapcsolódó tárgyakban napirend előtti felszólalást engedélyezhet,

e) minden egyes előterjesztés felett külön-külön nyit vitát,

f) döntésre alkalmas módon összegzi az elhangzott javaslatokat,

g) az előterjesztésben és a vitában elhangzott határozati javaslatokat egyenként bocsátja szavazásra úgy, hogy előbb a vitában elhangzott módosító, kiegészítő indítványokról az elhangzás sorrendjében, majd az előterjesztésben szereplő határozati javaslatot,

h) a szavazás eredményének megállapítása után kihirdeti a határozatot.

(3) Amennyiben az előterjesztéseket a képviselők, illetve a tanácskozási jogú meghívottak nem a meghívóval együtt kapják meg, úgy azokat a bejelentések között lehet tárgyalni, és a képviselő-testület egyszerű többséggel hozott döntése alapján lehet felette vitát nyitni.

(4) A polgármester, a képviselők, a körjegyző, valamint az előterjesztési joggal rendelkezők kezdeményezhetik valamely napirendi pont elnapolását, illetve a javasolt sorrend megváltoztatását. Az előterjesztő az előterjesztést a napirend elfogadásáig visszavonhatja. A polgármester vagy a képviselő szóbeli előterjesztés napirendre vételét javasolhatják, a javaslatról egyszerű többséggel a képviselő-testület dönt.

(5) A már elfogadott napirendi pont levételéről, a napirendi pontok sorrendjének megváltoztatásról bármely képviselő javaslatára a képviselő-testület egyszerű többséggel dönt.

(6) Ügyrendi javaslat - legfeljebb egy perc időtartamban - az ülés során bármikor tehető, amely az ülés vezetésével, rendjével összefüggő, a tárgyalt napirendi pontot érdemben nem érintő - döntést igénylő - eljárási kérdésre vonatkozó javaslat. Ügyrendi javaslat esetében a polgármester soron kívül szót ad, az ügyrendi javaslat megtételét követően a javaslatot vita nélkül, egyszerű többséggel, azonnal megszavaztatja.

(7) Valamennyi előterjesztés, és az azzal összefüggő döntési javaslat felett külön-külön kell vitát nyitni.

(8) Az előterjesztőhöz a képviselő-testület tagjai és a tanácskozási joggal meghívottak kérdéseket intézhetnek, amelyekre még a vitát megelőzően válaszolni kell.

(9) Az előterjesztéshez szóbeli kiegészítés csak akkor tehető, ha az új információt tartalmaz.

(10) A vita lezárására a képviselő-testület bármely tagja javaslatot tehet, amely felett a képviselő-testület vita nélkül egyszerű többséggel határoz. A vita lezárása után a napirend előadója válaszol a hozzászólásokra, ezt követően további hozzászólásra nincs lehetőség.

(11) Az ülésen megjelent választópolgároknak a tárgyhoz tartozó kérdésben a polgármester - legfeljebb 5 perc időtartamú - hozzászólási jogot biztosíthat.

A tanácskozás rendjének fenntartása

22.§.
(1) A polgármester feladata a tanácskozás rendjének fenntartása. Ennek érdekében:

a) a tanácskozás időtartama alatt mindvégig törekszik a vita gyors és érdemi eldöntésére,

b) figyelmezteti a hozzászólót, ha eltért a tárgyalt témától,

c) figyelmezteti a képviselőt a hozzászólásra biztosított időkeret túllépésére, ismételt figyelmeztetés után a szót megvonja,

d) rendreutasíthatja azt, aki a képviselő-testülethez méltatlan magatartást tanúsít,

e) ismétlődő rendzavarás esetén figyelmeztetés után a terem elhagyására kötelezheti a rendzavarót,

f) ismételt és súlyos rendbontás esetén a rendbontó eltávolításához karhatalom segítségét veszi igénybe.

(2) A Képviselő-testület ülésének ideje alatt az ülésteremben mobiltelefont használni nem lehet.

(3) A nyilvános ülésen a hallgatóság - ideértve a tömegtájékoztatási szervek képviselőit is - csak a kijelölt helyeken foglalhat helyet, és az engedély nélküli véleménynyilvánítás bármely formájától tartózkodni köteles.

(4) A képviselő-testület ülésén a tömegtájékoztatási szervek munkatársai tevékenységükkel nem zavarhatják a testület munkáját. Amennyiben a hallgatóság az ülést zavarja, az elnök a rendzavarót, illetve ha annak személye nem állapítható meg, a teljes hallgatóságot az ülésről kiutasíthatja.

Tárgyalási szünet

23.§.
(1) A polgármester bármikor tárgyalási szünetet rendelhet el, amelynek az időtartamát is megállapítja. Az ülések idején - a szünetek kivételével - a bizottságok nem ülésezhetnek.

(2) Tárgyalási szünetet rendel el a polgármester - egy napirendi pont tárgyalása során legfeljebb egy alkalommal és maximum 10 percben -,

- ha legalább 3 képviselő azt kéri,

- ha a körjegyző azt szükségesnek tartja a törvényességi kérdések tisztázása céljából.

(3) Amennyiben a képviselő-testület az ülés folyamán határozatképtelenné válik, a polgármester szünetet rendel el, és intézkedik a határozatképesség helyreállítása érdekében. Ha legfeljebb fél órán belül a határozatképességet nem sikerül helyreállítani, akkor a polgármester az ülést bezárja. A bezárás tényét a körjegyző a konkrét időpontok feltüntetése mellett rögzíti a körjegyzőkönyvben. Az ülés bezárása esetén a képviselő-testületet a polgármester 5 napon belül köteles újból összehívni, melynek napirendjét csak a megtárgyalásra nem került napirendek alkothatják.

Folytatólagos ülés

24.§.
(1) Az ülés időtartama az ülés napján akkor haladhatja meg a 6 órát, ha erről a képviselő-testület egyszerű többséggel vita nélkül határoz.

(2) Ha a képviselő-testület egy nap alatt nem fejezte be érdemi munkáját az elfogadott napirendi pontok tárgyalása tekintetében, úgy a polgármester köteles az ülés berekesztése előtt, legfeljebb 5 napon belüli időpontra szóban ismételten összehívni a képviselő-testületet a meg nem tárgyalt napirendekre vonatkozóan.

Az interpelláció és a kérdés általános szabályai

25.§.
(1) A képviselő a polgármestertől, a körjegyzőtől, a bizottság elnökétől önkormányzati ügyekben felvilágosítást kérhet, interpelláció, vagy kérdés formájában.

(2) Az interpellációk, kérdések és válaszok maximális időtartama a napirendi pontok tárgyalása előtt legfeljebb 10 perc lehet.

(3) A benyújtott, de el nem hangzott interpellációk, kérdések a napirendi pontok tárgyalását követően maximum 10 percben feltehetők.

Interpelláció

26.§.
(1) Interpelláció a polgármesterhez, a bizottsági elnökökhöz és a körjegyzőhöz intézett, intézkedést igénylő vagy véleménynyilvánító kérdés, amelyben a képviselő önkormányzati feladat-és hatáskörbe tartozó ügyben problémát vet fel, illetve valamilyen mulasztásra, helytelen gyakorlatra hívja fel a figyelmet. 

(2) Az interpellációt legkésőbb az ülést megelőző 5 napon írásban kell benyújtani a polgármesterhez, aki gondoskodik az interpellációnak a címzetthez való eljuttatásáról. Az interpellációnak tartalmaznia kell a képviselő nevét, az interpelláció tárgyát és címzettjét. A benyújtott interpellációt - amennyiben része az előterjesztési anyagnak - az ülése előtt ki kell osztani.

(3) A képviselő-testület ülésén lehetőség van az írásban be nem nyújtott interpelláció szóban történő előterjesztésére. Az interpelláció előadásának időtartama legfeljebb 5 perc. 
(4) Az interpelláció címzettje a választ az ülésen szóban, maximum 5 percben, vagy az ülést követő 3 napon belül írásban adja meg. Az írásban adott választ valamennyi képviselőnek meg kell küldeni. A szóbeli válasz elfogadásáról ugyanazon az ülésen, az írásbeli válasz elfogadásáról a soron következő ülésen az interpelláló maximum 3 percben nyilatkozik. A válasz el nem fogadása esetén képviselő-testület egyszerű többséggel vita nélkül határoz.

(5) Amennyiben az interpellációra adott választ a képviselő-testület nem fogadta el, további vizsgálat és javaslattétel céljából a kérdést az általa kijelölt bizottság elé utalja. A bizottság elé az interpellációt megválaszoló terjeszti az anyagot. A bizottság ülésére az interpellálót meg kell hívni. A bizottság válaszát a következő rendes ülésen terjeszti a képviselő-testület elé.

(6) Ismételt el nem fogadás esetén a polgármester javaslatára a képviselő-testület dönt az interpelláló által felvetett kérdés lezárásának módjáról.

(7) A képviselő-testületen idő hiányában válasz nélkül maradt az interpellációkra a választ írásban kell megadni az ülést követő 3 napon belül és a (4)-(5) bekezdés szerint kell eljárni.

(8) Visszavontnak kell tekinteni azt az interpellációt, amelynek a megtárgyalásánál az interpelláló nincs jelen, és a megtárgyalás elnapolását sem kérte.

(9) Ugyanabban a kérdésben újabb interpellációnak nincs helye. Az interpelláció azonosságáról - kétség esetén - a képviselő-testület vita nélkül, egyszerű többséggel határoz.

Kérdés

27.§.
(1) Kérdésnek minden olyan a polgármesterhez, a bizottság elnökéhez és a körjegyzőhöz önkormányzati ügyekben intézett felvilágosítás-kérés, amely nem minősül interpellációnak.

(2) A kérdést legkésőbb a képviselő-testület ülését megelőző 5 munkanap ( 12.00 órájáig) a kérdés konkrét és részletes megfogalmazásával a polgármesterhez írásban (levél, telefax, e-mail) el kell juttatni. A kérdés sokszorosításáról, és ülés előtt történő kiosztásáról a körjegyző gondoskodik.

(3) A kérdést feltevő az írásban benyújtott kérdés tartalmát a képviselő-testületi ülésen maximum 5 percben ismertetheti. A kérdésre a kérdezett vagy a válaszadásra kijelölt személy a napirendi pontok tárgyalása előtt köteles válaszolni, legfeljebb 5 percben. A képviselő a választ követően egy alkalommal legfeljebb 3 percben reagálhat a válaszra. Indokolt esetben a válaszadás az ülést követő 5 napon belül írásban is történhet. A választ a következő munkaterv szerinti ülésen ismertetni kell, amennyiben a kérdés feltevője, vagy a válaszadó kéri. A képviselő-testület a válasz elfogadásáról nem dönt.

(4) A képviselők a (2) bekezdésben meghatározott határidőn túl felmerült sürgős, halaszthatatlan választ igénylő ügyekben szóban is egy-egy kérdést tehetnek fel. 

A döntéshozatal és a kizárás szabályai

28. §.
(1) A képviselő-testület akkor határozatképes, ha az ülésen a megválasztott települési képviselőknek több mint a fele jelen van. A javaslat elfogadásához a jelenlévő települési képviselők több mint a felének igen szavazata szükséges.

(2) A képviselő-testület döntéshozatalából kizárható az, akit vagy akinek a hozzátartozóját az ügy személyesen érinti. A települési képviselő köteles bejelenteni a személyes érintettséget. A kizárásról az érintett települési képviselő kezdeményezésére vagy bármely települési képviselő javaslatára a képviselő-testület minősített többségű szavazással dönt. A kizárt települési képviselőt a határozatképesség szempontjából jelenlevőnek kell tekinteni.

(3) Minősített többség - azaz megválasztott képviselők több mint felének az igen szavazata - szükséges az Ötv.-ben meghatározott ügyeken kívül:

a) fegyelmi ügy

b) kitüntetés, díszpolgári cím adományozása,

c) 5.000.000 Ft összeg feletti, illetve 1 éven túli hitelfelvétel,

d) gazdasági program elfogadása,

e) törvényben előírt esetekben,

f) e rendeletben, valamint az önkormányzat további rendeleteiben meghatározott esetekben,
A szavazás módja

29. §.

(1) A döntéshozatali eljárásban a határozati javaslatot akkor nem kell ismertetni - elegendő arra utalni -, ha az megegyezik az eredetileg írásban előterjesztett javaslattal.

(2) A polgármester a vita során elhangzott javaslatokat külön-külön bocsátja szavazásra úgy, hogy előbb a vitában - az elhangzás sorrendjében - elhangzott módosító és kiegészítő, majd a teljes javaslatot bocsátja szavazásra.

(3) Amennyiben a módosító vagy kiegészítő javaslatot az előterjesztő elfogadja, a módosító vagy kiegészítő javaslatról az eredeti javaslatnak módosítással, kiegészítéssel nem érintett pontjaival együtt kell szavazni.

(4) A szavazás nyíltan vagy titkosan történhet, a nyílt szavazás név szerinti is lehet.

(5) A szavazás számszerű eredményének megállapítása után az elnök kihirdeti a döntést.

(6) Ha a képviselő-testület kinevezési, megbízási, választási jogkörének gyakorlása során több jelölt közül választ, valamint ha a határozati javaslat több változatot tartalmaz, azok mindegyikéről szavazni kell. Azt a jelöltet, illetve változatot kell elfogadottnak tekinteni, amelyik a legtöbb igen szavazatot kapta, feltéve, hogy eléri a szükséges többséget.

(7) Amennyiben egyik jelölt illetve változat sem kapta meg a szükséges többségű igen szavazatot újabb szavazási fordulót kell tartani a legtöbb azonos igen szavazatot elért jelöltek, illetve változatok között. Ha a szavazási fordulóban csak kettő jelölt vagy változat szerepel, azokról az az utolsó forduló és csak egyszer lehet szavazni.

(8) Ha az előző bekezdésekben foglaltak alapján az utolsó fordulóban egyik jelölt vagy változat sem kapja meg a szükséges többségi igen szavazatot, akkor külön határozatban meg kell állapítani az eljárás eredménytelenségét, illetve a határozati javaslatok elutasítását.

Nyílt szavazás

30. §.
(1) A nyílt szavazás szavazatszámláló gép alkalmazásával vagy kézfelemeléssel történik.

(2) Bármely képviselő javaslatot tehet név szerinti szavazásra. A kérdésben a képviselő-testület vita nélkül, egyszerű többséggel dönt.

(3) Nem lehet névszerinti szavazást tartani ügyrendi kérdésben.

(4) A név szerinti szavazás esetén a körjegyzőnek a képviselők névsorát betűrendben kell felolvasni. A képviselők "igen", "nem", "tartózkodom" nyilatkozattal szavaznak. A polgármester szavazatát utolsóként adja le. A névsort a személyek szavazatának feltüntetésével a jegyzőkönyvhöz kell csatolni.

Titkos szavazás

31. §.
(1) Titkos szavazást tarthat a képviselő-testület az Ötv. 12.§. (4) bekezdésben meghatározott ügyekben.

(2) Titkos szavazást tart a képviselő-testület az alpolgármester megválasztásakor.

(3) Titkos szavazást a polgármester, valamint a képviselő-testület tagjainak legalább egynegyede kezdeményezhet, melyről a képviselő-testület vita nélkül, esetenként egyszerű többséggel dönt.

(4) A titkos szavazás urnával történő szavazással történik. Az alpolgármester választása csak urnával történő szavazással bonyolítható le. Az urnával történő szavazás lebonyolítása az Ügyrendi bizottság feladata. A választás eredményét az ügyrendi bizottság elnöke hirdeti ki.

Ismételt szavazás

32. §.
(1) Érvényes szavazás után egy ülésen belül - ideértve a folytatólagos ülést is - abban a kérdésben, amelyben szavazás történt, ismételt szavazást elrendelni csak akkor lehet, ha az üggyel kapcsolatosan olyan új körülmény merül fel, amely annak elbírálását lényegesen befolyásolja. A körülmény újszerűségének és lényegességének megítélése tekintetében a képviselő-testület minősített többséggel határoz.

(2) A polgármester köteles ismételt szavazást elrendelni akkor, ha a szavazás eredményének megállapításával kapcsolatban bármely képviselő, vagy a körjegyző részéről bármilyen aggály felmerül. Ilyen esetben ismételt szavazás egy alkalommal rendelhető el.

A Képviselő-testület döntései

33.§.

(1) A képviselő-testület döntései a rendeletet és a határozat.

(2) A rendeleteket és határozatokat külön-külön, a naptári év elejétől kezdődően folyamatos sorszámmal, évszámmal és a döntés tartalmára utaló címmel kell ellátni.

(3) Az önkormányzati rendelet, és határozat jelölésére a jogszabályszerkesztésről szóló miniszteri rendelet szabályai irányadók.

(4) A körjegyző köteles jelezni a képviselő-testületnek, a bizottságnak, a polgármesternek, a társulásnak, a települési kisebbségi önkormányzat testületének ha a döntésüknél jogszabálysértést észlel.

Önkormányzati rendeletalkotás

34.§.
(1) A képviselő-testület rendeletet alkot a törvény által nem szabályozott helyi társadalmi viszonyok rendezésére, továbbá törvény felhatalmazása alapján annak végrehajtására.

(2) A rendelet alkotását kezdeményezheti a képviselő-testület tagja, bizottsága, a körjegyző és a településrészi önkormányzat testülete, a települési kisebbségi önkormányzat testülete, a helyi társadalmi szervezet vezetőtestülete, valamint a választópolgárok erre irányuló népi kezdeményezéssel, helyi népszavazással. 

(3) A rendelet-tervezet előkészítéséről a körjegyző gondoskodik. 

(4) A képviselő-testület a rendelet előkészítésénél szabályozási elveket, szempontokat, illetve a bevonandók körét megállapíthatja.

35.§.

(1) A rendelet-tervezetet a körjegyző a körjegyzőség közreműködésével készíti elő.

(2) A rendelet-tervezet előkészítése során törvény felhatalmazása alapján készülő rendelet-tervezetnél meg kell vizsgálni különösen:

a) a szabályozási javaslat összhangban van-e a felhatalmazást adó törvénnyel, illetve a kapcsolódó egyéb jogszabályokkal;

b) a rendelet alkotási kötelezettség esetén a szabályozási javaslat kiterjed-e valamennyi, a törvényben megjelölt szabályozandó kérdéskörre;

c) a szabályozási javaslat nem terjeszkedik-e túl a törvény szerinti felhatalmazás keretein;

d) a szabályozási javaslat nem ellentétes-e magasabb szintű jogszabály rendelkezéseivel.

(3) A törvényben nem szabályozott helyi társadalmi viszonyok szabályozása tekintetében rendelet alkotás előkészítésekor meg kell vizsgálni különösen:

a) a szabályozási javaslat nem ellentétes-e bármely magasabb szintű jogszabály rendelkezéseivel;

b) a szabályozási javaslat nem érint-e olyan kérdéskört, amelyre az Európai Uniónak kizárólagos jogalkotási hatásköre van;

c) a szabályozási javaslat nem akadályozza-e az Európai Unió közösségi jogának érvényesülését,

d) a szabályozási javaslat megfelel-e az Alkotmánybíróság határozataiban megfogalmazott, az Európai Közösségek Bírósága ítélkezési gyakorlata során kialakult jogelveknek.

(4) A tervezetet a polgármester - a körjegyző véleményével együtt - véleményezés céljából megküldi a tárgykör szerint érintett bizottság(ok) részére.

(5) A rendelet-tervezethez minden esetben indokolást kell fűzni. Az előterjesztésben be kell mutatni azokat a társadalmi, gazdasági és szakmai körülményeket, amelyek a javasolt szabályozást szükségessé teszik, továbbá ismertetni kell a jogi megoldás szempontjait.

(6) Az előterjesztésben be kell mutatni a szabályozni kívánt társadalmi viszonyok alakulását, az állampolgári jogok és kötelességek érvényesülésének eszközeit, a szabályozás várható hatását, a végrehajtás feltételeit, a költség és haszonelemzést.

(7) Amennyiben a rendelet-tervezet a közösségi jog tárgykörét érinti, az előterjesztésben tájékoztatást kell adni arról, hogy a javasolt szabályozás milyen mértékben tesz eleget a jogharmonizációs követelményeknek, illetőleg összeegyeztethető-e az Európai Közösségek jogszabályaival. Amennyiben a szabályozás az Európai Unió jogának való megfelelést szolgálja, erre az önkormányzati rendelet záró rendelkezésében az irányadó közösségi jogszabály megjelölésével utalni kell.

36.§.
(1) A rendelet hiteles, végleges szövegét a körjegyző szerkeszti. Az önkormányzati rendeletet a polgármester és a körjegyző írja alá.

(2) A rendeletnek tartalmaznia kell a felhatalmazó jogszabályi rendelkezést, a rendelet célját, a szabályozás tárgyára vonatkozó helyi előírásokat, magatartási szabályokat, a magatartási szabályok megsértésének következményeit, a hatályba léptető rendelkezéseket, a hatályon kívül helyezendő rendelet megjelölését.

(3) A rendelet szövegezésének világosnak, egyértelműnek kell lenni, kerülni kell a központi jogszabály szövegének ismétlését. Amennyiben a rendelet tervezet szerinti szabályozási javaslat magasabb szintű jogszabály rendelkezéseit szó szerint átveszi, az átvett rendelkezéseket a rendelet tervezetben eltérő betűtípussal kell megjeleníteni, valamint az átvett bekezdéseknél az eredeti jogszabály helyet meg kell jelölni.

(4) A rendelet módosítása, vagy hatályon kívül helyezése esetén a rendelet címében erre utalni kell.
A rendelet kihirdetése

37.§.

(1) A képviselő-testület által elfogadott rendeletek kihirdetéséről a körjegyző gondoskodik. A körjegyző a rendelet kihirdetéséről annak elfogadását követő 3 napon belül köteles gondoskodni. A körjegyző a rendeletet a körjegyzőség épületében lévő hirdetőtáblán történő kifüggesztéssel hirdeti ki.

(2) A rendelet elfogadásáról, a cím megjelölésével a település közterületén lévő hirdetőtábláin hirdetményt kell közzé tenni megjelölve azt is, hogy hol tekinthető meg a rendelet teljes szövege.

(3) A rendelet eredeti példányait a körjegyzőnek kihirdetési záradékkal kell ellátni.

(4) Az önkormányzati rendeletekről a körjegyző nyilvántartást vezet. Az önkormányzati rendeletek hatályos és egységes szerkezetbe foglalt szövegét az önkormányzat honlapján közzé kell tenni, és biztosítani kell, hogy ahhoz bárki hozzáférhessen.

(5) Rendeletmódosítást követően az alaprendeletet a módosítással egységes szerkezetbe kell foglalni. Az egységes szerkezetbe foglalt rendelet közzétételéről a körjegyző gondoskodik.

(6) A képviselő-testület rendeleteinek folyamatos felülvizsgálatáról, hatályosulásának figyelemmel kíséréséről a körjegyző gondoskodik, kezdeményezi a rendelet felülvizsgálatát, időszerű módosítását, hatályon kívül helyezését.

(7) A körjegyző az elfogadott rendeletekről gépi/kézi nyilvántartást vezet. 

(8) Az elfogadott, hatályos rendeletek szövege a körjegyzőségen tekinthető meg.

A képviselő-testület ülésének jegyzőkönyve

38. §.
(1) A képviselő-testület üléséről jegyzőkönyvet kell készíteni, amely a megjelent képviselő-testületi tagok és meghívottak nevét, a tárgyalt napirendi pontokat, a tanácskozás lényegét, a szavazás számszerű eredményét és a hozott döntéseket tartalmazza. A zárt ülésről külön jegyzőkönyvet kell készíteni.

(2) A jegyzőkönyvhöz mellékelni kell az ülés meghívóját, az előterjesztések egy-egy példányát, a jelenléti ívet, valamint az elfogadott, a polgármester és a körjegyző sajátkezű aláírásával ellátott rendeletet.

(3) A jegyzőkönyvhöz mellékletként csatolni kell továbbá:

a) az önálló indítványokat;

b) a képviselő – kérésére- írásban benyújtott hozzászólását;

c) a név szerinti szavazásról készült névsor eredeti példányát;

d) az írásban megküldött kérdéseket, interpellációkat 

e) körjegyző jogszabálysértésre vonatkozó észrevételét.

 (4) A jegyzőkönyv elkészítéséről a körjegyző gondoskodik.

(5) A képviselő-testület nyilvános ülésein készült jegyzőkönyvekbe bárki betekinthet. A zárt ülésről készült jegyzőkönyvbe a képviselő-testület tagja, a tárgyban közvetlenül érdekelt vagy annak hivatalos megbízottja, a közigazgatási hivatal vezetője, továbbá a körjegyző tekinthet be.

(6) A jegyzőkönyv 3 eredeti példányban készül. Egy példányát a mellékletekkel együtt a körjegyző kezeli, egy példányt az ülést követő 15 napon belül - települési kisebbségi önkormányzat esetében a kézhezvételtől számított 5 napon belül - a közigazgatási hivatalhoz felterjesztik, további egy példányt – zárt ülésről készült jegyzőkönyv kivételével – a  körjegyzőségen kell elhelyezni.

(8) A jegyzőkönyv egy példányát - a zárt ülés kivételével – a körjegyzőségen - ügyfélfogadási időben - megtekinthetik a hozzátartozó dokumentumokkal együtt, az adatvédelmi szabályok megfelelő alkalmazása mellett, arról - költségtérítés ellenében - másolatot kérhetnek.

A közérdekű és a közérdekből nyilvános adatok kezelése, hozzáférésének biztosítása

39.§.
(1) Az önkormányzat feladatkörébe tartozó ügyekben - így különösen az önkormányzati költségvetésre és annak végrehajtására, az önkormányzati vagyon kezelésére, a közpénzek felhasználására és az erre kötött szerződésekre, a piaci szereplők, a magánszervezetek és - személyek részére különleges vagy kizárólagos jogok biztosítására vonatkozóan - biztosítja a közvélemény pontos és gyors tájékoztatását.

(2) Az önkormányzat rendszeresen elektronikusan a honlapján vagy a körjegyzőség hirdetőtábláján közzéteszi a tevékenységével kapcsolatos legfontosabb - így különösen a hatáskörére, illetékességére, szervezeti felépítésére, szakmai tevékenységére, annak eredményességére is kiterjedő értékelésére, az általa kezelt adatfajtákra és a működéséről szóló jogszabályokra, valamint a gazdálkodására vonatkozó - adatokat.

(3) A fent említett adatok nem ismerhetők meg, ha azok bírsági eljárással vagy közigazgatási hatósági eljárással érintettek.

(4) Az önkormányzat és szervei feladat- és hatáskörébe tartozó döntés meghozatalára irányuló eljárás során készített vagy rögzített, a döntés megalapozását szolgáló adat a keletkezésétől számított tíz évig nem nyilvános. Ezen adatok megismerését az azt kezelő szerv vezetője engedélyezheti.

(5) A közérdekű adatok megismerésére irányuló igényt a települési önkormányzat körjegyzőségnél kell előterjeszteni a körjegyzőnek címezve. A körjegyző az igényt megvizsgálja és intézkedik annak elutasítása vagy teljesítése iránt. Az adatot kezelő szerv az igény tudomására jutását követő legrövidebb idő alatt, legfeljebb azonban 15 napon belül tesz annak eleget.

(6) Az igény elutasítására a Ket. szabályait kell alkalmazni.

Közmeghallgatás

40.§.
(1) A képviselő-testület évente legalább egyszer, előre meghirdetett időpontban közmeghallgatást tart, amelyen a választópolgárok és a helyben érdekelt szervezetek képviselői közérdekű kérdést és javaslatot tehetnek.

(2) A közmeghallgatás időpontjáról a képviselő-testület munkatervében rendelkezik, erről a lakosságot a polgármester tájékoztatja legalább 15 nappal korábban a körjegyzőség hirdetőtábláján hirdetményi közzététel útján, valamint az önkormányzat honlapján.

(3) A közmeghallgatáson elhangzott kérdésekre a képviselő-testületen lehetőleg azonnal válaszolni kell.

(4) Amennyiben a közérdekű kérdés vagy javaslat a közmeghallgatáson nem válaszolható meg, a meg nem válaszolt közérdekű kérdést és javaslatot a polgármester, körjegyző, bizottság vizsgálja.

(5) A kérdést a válaszadásra illetékes 15 napon belül megválaszolja a kérdezőnek. A válaszról a képviselő-testületet a soron következő ülésen tájékoztatni kell.

(6) A közmeghallgatás összehívására, a meghívottak körére a képviselő-testület nyilvános ülésére vonatkozó általános szabályok az irányadók a meghívottak körére vonatkozó szabályozás kivételével.

(7) A közmeghallgatáson a képviselő-testület önálló napirendeket is megtárgyalhat, ilyen esetben lehetővé kell tenni, hogy az állampolgárok és a helyi szervek képviselői a napirendhez nem kapcsolódó közérdekű bejelentéseket, javaslatokat, terjeszthessenek elő.

(8) A közmeghallgatásról jegyzőkönyv készül, amelyre a testületi ülés jegyzőkönyvére irányadó szabályok alkalmazandók.

Lakossági fórumok

41.§.
(1) A képviselő-testület munkatervében vagy határozataiban dönt lakossági fórumok, érdekegyeztető tanácskozások tartásáról, amelyek a lakosság és a társadalmi szervezetek tájékoztatását, illetőleg a döntések előkészítésébe való bevonását szolgálják.

(2) A fórumok szervezésére – meghatározott témára vagy területre vonatkozóan – a polgármester, a képviselő-testület bizottságai és képviselők is jogosultak. E fórumok állásfoglalásairól a kapcsolatot tartó polgármester köteles a képviselő-testületet tájékoztatni. A lakossági fórumokról feljegyzés készül.

(3) A polgármester  9. sz. függelékben meghatározottak szerint fogadónapot tartanak.

 (4) A képviselők az általuk bejelentett időpontban fogadónapot tarthatnak.

V. A polgármester, az alpolgármester, a KÖRjegyző 
A polgármester

42.§.
 (1) A polgármester tisztségét foglalkoztatási jogviszonyban látja el. A polgármester felett az egyéb munkáltatói jogokat az Ügyrendi bizottság gyakorolja.

(2) Dönt a képviselő-testület által átruházott hatáskörben a 1. számú mellékletben felsorolt ügyekben.

(3) A polgármesternek a képviselő-testület működésével összefüggő feladatai különösen:

a) összehívja és vezeti a képviselő-testület üléseit,

b) képviseli az önkormányzatot,

c) az önkormányzati rendeleteket, valamint a képviselő-testület üléséről készült jegyzőkönyveket a körjegyzővel együtt aláírja,

d) beszámol az átruházott hatáskör gyakorlásáról,

e) ellenőrzi a képviselő-testület határozatának végrehajtását,

f) koordinálja az önkormányzat nemzetközi kapcsolatait, és évente tájékoztatja a képviselő-testületet a kapcsolatok alakulásáról,

(4) A polgármesternek a bizottságok működésével összefüggő jogkörei különösen:

a) indítványozhatja a bizottság összehívását kötelező jelleggel,

b) felfüggesztheti a bizottság döntésének végrehajtását, ha az ellentétes a képviselő-testület határozatával, vagy sérti az önkormányzat érdekeit.

(5) A polgármesternek a polgármesteri tisztséggel kapcsolatos egyéb kötelezettségei:

a) a polgármesteri tisztségével szemben fennálló összeférhetetlenségi okot a megválasztásától, illetve az összeférhetetlenségi ok felmerülésétől számított 30 napon belül köteles megszüntetni.

b) megválasztásakor, majd azt követően évente vagyonnyilatkozatot köteles tenni a helyi önkormányzati képviselők vagyonnyilatkozatára vonatkozó szabályok szerint.

(6) A polgármester meghatározza a körjegyzőség köztisztviselőinek azon körét, akik kinevezéséhez, vezetői megbízásához, felmentéséhez, vezetői megbízásának visszavonásához, jutalmazásához egyetértése szükséges.

Alpolgármester

43.§.
(1) A képviselő-testület a saját tagjai közül a polgármester javaslatára alpolgármester(eke)t választhat. 
(2) Az alpolgármester a polgármester irányításával helyettesíti, illetve segíti munkáját.

(3) A polgármester az alpolgármesterek választásakor saját döntése alapján kijelöli, hogy a helyettesítését mely alpolgármester látja el.

Körjegyző
44.§.
(1) A képviselő-testület határozatlan időre - pályázat alapján - a jogszabályban, illetve a pályázati kiírásban megállapított képesítési követelményeknek megfelelő körjegyzőt nevez ki.

(2) A körjegyző gondoskodik az önkormányzat működésével kapcsolatos feladatok ellátásáról, különösen:

a) előkészíti és törvényességi szempontból véleményezi a képviselő-testület, valamint a bizottságok elé kerülő előterjesztéseket,

b) ellátja a képviselő-testület, a bizottságok szervezési és ügyviteli tevékenységével kapcsolatos feladatokat,

c) tanácskozási joggal részt vesz a képviselő-testület és a bizottságok ülésein,

d) a képviselő-testületen bármely javaslatot érintően törvényességi észrevételt tehet, amennyiben jogszabálysértést észlel,

e) gondoskodik a képviselő-testület ülése jegyzőkönyveinek elkészítéséről, amelyet a polgármesterrel együtt aláír,

f) gondoskodik az önkormányzati rendeletek kihirdetéséről és végrehajtásuk megszervezéséről,

g) az önkormányzat munkáját érintő jogszabályokról a képviselő-testületet és a polgármestert rendszeresen tájékoztatja.

(3) A körjegyző vezeti a körjegyzőséget, szervezi és összehangolja a hivatal munkáját.

VI. A KÖRJEGYZŐSÉG
45.§.
(1) A képviselő-testület Nemesdéd, Varászló és Vése községek képviselő-testületeivel 1995. július 1. napjától kezdődően egységes hivatalt hozott létre - körjegyzőség elnevezéssel - az önkormányzat működésével, továbbá az önkormányzati igazgatási és a közigazgatási hatósági ügyek döntésre való előkészítésével és végrehajtásával kapcsolatos feladatok ellátására.

A hivatal elnevezése:  Nemesdéd, Varászló, Vése Községek Körjegyzősége.

A körjegyzőség székhelye: 8722. Nemesdéd, Fő utca 99.

(2) A körjegyzőségi hivatal ellátja a nemzeti és etnikai kisebbségek jogairól szóló törvényben meghatározott feladatokat. A körjegyzőségi hivatal segíti a helyi kisebbségi önkormányzatok munkáját.

(3) A körjegyzőségi hivatal ügyfélfogadási rendje a következő: hétfő-csütörtök 8-16:00, míg pénteken 8-12 óra.

(4) A körjegyzőségi hivatal köztisztviselői teljesítmény követelményének alapját képező éves kiemelt célokat a képviselő-testületek hagyják jóvá.

(5) A körjegyzőségi hivatal belső szervezeti tagozódását a körjegyzőségi hivatal ügyrendje határozza meg.

 (6) A körjegyzőségi hivatalt a körjegyző, illetve felhatalmazása alapján az igazgatási főelőadó jogosult képviselni. 
VII. BIZOTTSÁGOK
A képviselő-testület bizottságai

46.§.
A képviselő-testület döntéseinek előkészítésére, a döntések végrehajtásának szervezésére, ellenőrzésére, valamint az átruházott hatáskörben való döntéshozatalra állandó bizottságo(ka)t választ és eseti bizottságokat választhat.

Állandó bizottság
47.§.

(1) A Képviselő-testület 1 állandó bizottságot hoz létre. Ez az:

· Ügyrendi és vagyonnyilatkozat ellenőrző bizottság, létszáma 3 fő képviselő

(2) A bizottság elnökét és tagjainak több mint a felét a települési képviselők közül kell választani. A polgármester, az alpolgármester, a képviselő-testület hivatalának dolgozója nem lehet a bizottság elnöke, tagja. A bizottságba indokolt beválasztani a feladatköre szerinti területen szolgáltatást nyújtó jelentősebb szervezet képviselőjét, társadalmi szervezet küldöttjét, a szolgáltatást igénybe vevő más választópolgárt.

(4) A bizottság ügyrendjét saját maga állapítják meg. A bizottsági ügyrendet a bizottság megalakulását követő 30. napon belül a körjegyzőnek meg kell küldeni. A bizottság ügyrendjét az érintett bizottságnak folyamatosan felül kell vizsgálnia, figyelemmel e rendelet és más jogszabályok változásaira.

(5) A bizottság tagjait, elnökét a képviselő-testület választja meg, menti fel. 
Eseti bizottság

48.§.
(1) A képviselő-testület egy-egy meghatározott feladat ellátására eseti bizottságot hozhat létre.

(2) Az eseti bizottság feladatát, elnevezését, tagjainak számát és megbízatásának terjedelmét a képviselő-testület az eseti bizottság felállításakor határozza meg.

(3) Az eseti bizottság működésének szabályaira az állandó bizottság működésére vonatkozó szabályokat megfelelően kell alkalmazni. 

Az állandó bizottságok általános feladatai 
49.§.
(1) Az állandó bizottság feladata, hogy folyamatosan segítsék a képviselő-testület tevékenységét, illetve munkájának eredményességét.

(2) Az állandó bizottság általános feladatai

a) Dönt

aa) saját ügyrendjének meghatározásáról,

ab) képviselő-testület által hatáskörébe utalt ügyekben.

b) Előkészíti 

ba) feladatkörébe tartozó önkormányzati rendeletek koncepcióját, illetőleg rendelet-tervezeteket,

bb) a képviselő-testület által feladatkörébe utalt előterjesztéseket.

c) Véleményezi 

ca) a hatáskörébe tartozó képviselő-testületi előterjesztéseket,

cb) a képviselő-testület által meghatározott rendelet-tervezeteket,

cc) a polgármester által előterjesztett, feladatkörét érintő javaslatokat, tervezeteket,

cd) az önkormányzat költségvetési koncepcióját, költségvetési rendelet-tervezetét,

ce) a feladatköréhez kapcsolódó intézmények intézményvezetői, cégvezetői pályázatait, a vezetők kinevezésére, megbízására, felmentésére, a fegyelmi eljárásra irányuló előterjesztéseket,

cf) a feladatkörét érintő intézmények alapításával, megszüntetésével, átszervezésével kapcsolatos koncepciókat, előterjesztéseket.

d) Ellenőrzi 

da) a képviselő-testületi döntések végrehajtását,

db) a feladatkörét érintő rendeletek hatályosulását, javaslatot tesz azok módosítására,

dc) a körjegyzőségnél a bizottság döntései előkészítésére, illetőleg végrehajtására irányuló munkáját.

Az ellenőrzés során a bizottság intézkedést nem tehet, közvetlen utasítást a körjegyzőség részére nem adhat. Ha a bizottság a körjegyzőség tevékenységében a képviselő-testület álláspontjától, céljaitól való eltérést, az önkormányzati érdek sérelmét, vagy szükséges intézkedés elmulasztását észleli, a polgármester intézkedését kezdeményezheti.

e) Kapcsolatot tarthat

ea) a feladatkörét érintő területen működő önszerveződő közösségekkel

eb) a megyei önkormányzat hasonló feladatkörben tevékenykedő bizottságával.

f) Figyelemmel kísérheti

fa) a szakterületét érintő nemzetközi kapcsolatokat,

fb) a szakterületén működő intézmények, szervezetek tevékenységét.

g) Egyéb feladatok:

ga) áttekinti legalább egy alkalommal a ciklus végét megelőző 30. napig a feladata szerinti intézmények, önkormányzati tulajdonú gazdasági társaságok, alapítványok működését,

gb) évente egy alkalommal beszámol a képviselő-testületnek az átruházott hatáskör gyakorlásáról 

(3) A bizottságok a képviselő-testület által átruházott hatáskörben döntenek.  A bizottságok döntése határozat.

(4) Az állandó bizottság átruházott feladat- és hatáskörét e rendelet 1. számú melléklete és egyéb helyi rendelet tartalmazza.

(5) A bizottság működésére e rendeletben foglalt eltérésekkel a képviselő-testületre vonatkozó szabályokat kell alkalmazni, a szóbeli előterjesztésre vonatkozó szabályok kivételével.
50.§.
(1) Az elnök a folyamatban lévő ügyekről történő tájékoztatással egyidejűleg, a bizottsági tag és az alelnök pedig egyoldalú nyilatkozatával tisztségéről lemondhat. A lemondott elnök helyett legkésőbb a lemondást követő második rendes képviselő-testületen új elnököt kell választani.

(2) A bizottság tevékenysége szünetel, ha képviselő tagjainak létszáma nem haladja meg a külső tagok létszámát.

(3) A szünetelés tartama alatt a bizottság hatáskörébe tartozó ügyekben a képviselő-testület jár el.
(4) A képviselő-testületnek 15 napon belül helyre kell állítania a bizottság működőképességét.
51.§.
(1) A bizottság ülésének összehívásáról a bizottság elnöke gondoskodik. A bizottságot a polgármester - és az őt helyettesítő, e rendelet 11.§. (1) bekezdésében szereplő személyek, valamint a bizottság tagjainak indítványára össze kell hívni. Az elnök köteles a bizottságot olyan időpontra összehívni, hogy a képviselő-testület rendes ülése előtt a napirendként javasolt előterjesztések megtárgyalása megtörténjen. A bizottság feladatkörébe tartozó ügy megtárgyalására előterjesztést nyújthat be: az, aki a képviselő-testület ülésein előterjesztő lehet, valamint a bizottság nem képviselő tagjai.

(2) A bizottság elnöke a meghívót és az írásos napirendi anyagokat az ülés előtt legalább 3 nappal megküldi a bizottság tagjainak, valamint az egyéb meghívottaknak. A nyílt és zárt ülésekre vonatkozó meghívókat külön kell elkészíteni, a zárt ülési meghívókat csak a bizottság tagjai kaphatják meg. A meghívók és előterjesztések kézbesítésének dokumentálására a képviselő-testületnél említett szabályokat kell alkalmazni. A nyílt és a zárt ülések meghívóit a képviselő-testületre megállapított rendelkezések szerint kell elkészíteni. Nem kell megküldeni a bizottság képviselő tagjainak a képviselő-testületi meghívóval megküldött anyagokat. A kézbesítés történhet a bizottsági tag által megjelölt kézbesítési címre, elektronikus úton.

(3) A bizottság ülésére tanácskozási joggal meg kell hívni a körjegyzőt, polgármestert, alpolgármestereket, a kisebbséget érintő napirend tárgyalásakor a kisebbségi önkormányzatok elnökeit, a tárgyalt ügyben érintett szakügyintézőt, valamint a civil szervezetek képviselőjét, a tevékenységüket érintő napirend tárgyalása kapcsán. A bizottság elnöke a bizottság ülésére más érdekeltet is meghívhat.

(4) A bizottság üléséről - a napirend közlésével - minden képviselőt értesíteni kell a körjegyzőség hirdetőtábláján elhelyezett meghívóval.

(5) A bizottság ülései - az Ötv. 12. §. (4) bekezdésében meghatározott esetek kivételével - nyilvánosak. A zárt ülésre a képviselő-testületre vonatkozó szabályokat kell alkalmazni.

52.§.

(1) Bármely képviselő javasolhatja a bizottság elnökének a bizottság feladatkörébe tartozó kérdés megtárgyalását, amelyet a bizottság legközelebbi ülése elé kell terjeszteni. A tárgyalásra az indítványozó képviselőt meg kell hívni.

(2) A bizottság elnöke a napirendi javaslat - meghívó szerinti - írásos tervezetét szóban módosíthatja az ülésen kiosztott anyagok napirendre vételére szóló javaslattal. A bizottság ülésén kiosztott anyag tárgyalására csak halasztást nem tűrő esetben, az előterjesztő rövid szóbeli indoklásával kerülhet sor, ha a napirendre vételt a bizottság minősített többséggel megszavazta.

53.§.

(1) A bizottsági ülés akkor határozatképes, ha azon a bizottság tagjainak több mint fele részt vesz. A bizottságok együttes ülései akkor határozatképesek, ha az érintett bizottságok külön-külön is határozatképesek. Az együttes ülés levezető elnöke az együttes ülést kezdeményező bizottsági elnök.

(2) A bizottság döntéseit egyszerű többségű igen szavazattal hozza. Együttes ülésen a szavazást bizottságonként külön-külön kell megtartani.

(3) A szavazás után a bizottság kisebbségben maradó tagjai bejelenthetik, hogy kisebbségi véleményt terjesztenek elő. Az ilyen kisebbségi véleményt a Képviselő-testületen, a bizottság többségi véleményének ismertetése után a kisebbségi álláspontot képviselő bizottsági tagok által maguk közül választott előadó ismerteti.

54.§.

(1) A bizottság ülésének vezetője:

a) összehívja és vezeti a bizottság ülését,

b) kiadmányozza a bizottság döntéseit,

c) ellenőrzi a bizottság határozatainak végrehajtását,

d) képviseli a bizottságot.

(2) A bizottság ülésének vezetője engedélyezi a felszólalásokat, gondoskodik az üléseken a rend fenntartásáról, lebonyolítja a szavazást, kimondja a bizottság határozatát.

(3) A bizottság elnökét akadályoztatása esetén az alelnök helyettesíti. Az elnök és alelnök egyidejű akadályoztatása esetén a korelnök gyakorolja az elnöki jogosítványokat. Az elnököt helyettesítő alelnök és a korelnök jogai és kötelezettségei a helyettesítés idejére az elnökével azonosak.

55.§.

(1) A bizottság üléséről a tanácskozás lényegét és a bizottság határozatát tartalmazó jegyzőkönyvet kell készíteni. 

(2) Ezen túlmenően a jegyzőkönyv tartalmazza

a) a bizottsági ülés helyét, idejét,

b) a megjelent bizottsági tagok és jelenlévő meghívottak nevét,

c) a tárgyalt napirendi pontokat,

d) a szavazás számszerű eredményét.

(3) A bizottság jegyzőkönyvét az ülést követő 8 napon belül meg kell küldeni a körjegyzőnek törvényességi ellenőrzésre, aki gondoskodik annak továbbításáról a Közigazgatási Hivatalhoz az ülést követő 15 napon belül.

(4) A polgármester felfüggesztheti a bizottság döntésének a végrehajtását, ha az ellentétes a képviselő-testület határozatával, vagy sérti az önkormányzat érdekét. A felfüggesztett döntésről a képviselő-testület a következő ülésén határoz.

56.§.

(1) A bizottság ügyviteli feladatainak ellátásáról a körjegyzőség gondoskodik. A bizottság tevékenységéhez adatot szolgáltatni, a döntéstervezetet előkészíteni, a bizottsági ülésen részt venni a körjegyző által kijelölt, a téma szerint illetékes köztisztviselők feladata.

(2) A bizottságok iratait az ügyiratkezelésre vonatkozó szabályok szerint kell kezelni.

VIII. Az önkormányzatok társulásai és együttműködése
57.§.

(1) Az önkormányzat a feladatainak hatékonyabb, célszerűbb, gazdaságosabb és ésszerűbb megoldása érdekében társulásokban vesz részt.

(2) Az önkormányzat a helyi önkormányzatok társulásairól és együttműködéséről szóló 1997. évi CXXXV. törvény (Ttv.) alapján a 12. számú függelékben felsorolt társulásokban vesz részt.

58.§.

(1) A képviselő-testület tagja a Marcali kistérség települési önkormányzatai részvételével az önkormányzati közszolgáltatások ellátásának, valamint a kistérség összehangolt fejlesztésének előmozdítása céljából létrejött Marcali Kistérségi Többcélú Társulásnak – továbbiakban: többcélú társulás.

(2) A képviselő-testület a többcélú társulás megállapodásában meghatározott feladatokon kívüli feladatok ellátására további együttműködési megállapodást köthet a kistérséghez vagy más kistérséghez tartozó önkormányzattal, és a megyei önkormányzattal.

(3) A képviselő-testület a többcélú társulással együttműködési megállapodást köthet a társulás egyes feladatainak a települési önkormányzat intézménye általi ellátására.

(4) A képviselő-testület rendeletben egyes feladat- és hatásköreinek ellátását a többcélú társulásra átruházhatja. 
IX. Az önkormányzat költségvetése, vagyona

59.§.
A képviselő-testület az önkormányzat költségvetéséről - a vonatkozó jogszabályok alapján - rendeletet alkot. 

60.§.

A képviselő-testület a költségvetés végrehajtásáról szóló beszámolóról - a vonatkozó jogszabályok alapján - rendeletet alkot. 

61.§.

A képviselő-testület az önkormányzati vagyontárgyak számbavételére, elidegenítésére, megterhelésére, vállalkozásba vitelére, illetőleg más célú hasznosítására külön rendeletet alkot.

62.§.

Az önkormányzat gazdálkodását a jegyző által készített, a polgármester által jóváhagyott pénzügyi-gazdálkodási szabályzatok alapján végzi.

X. Vegyes és záró rendelkezések

63.§.

(1) Ezen rendelet a kihirdetése napján lép hatályba. A kihirdetésről a jegyző gondoskodik - a helyben szokásos módon.

(2) Ezen rendelet hatálybalépésével egyidejűleg hatályát veszti a 13/2007 (XI.15.) képviselő-testületi rendelet.

(3) az SZMSZ mellékleteinek folyamatos vezetéséről, naprakész állapotban tartásáról a jegyző gondoskodik.

Vése, 2011. április 4.
          Bertók László






Bertók Katalin
          polgármester

1. számú melléklet       A polgármesterre átruházott hatáskörök

1) Temetési segély megállapítása;

2) Normatív lakásfenntartási támogatási megállapítása

3) Átmeneti segély megállapítása, ha a kérelmező személyes és anyagi körülményei az azonnali döntést igénylik

2. számú melléklet    Az előterjesztések tartalmi elemei
A Képviselő-testület elé kerülő anyagok tartalmi követelményei

1. § A Képviselő-testület elé kerülhetnek:
a.) írásbeli és szóbeli előterjesztés,
b.) beszámoló,
c.) tájékoztató.

Előterjesztés 
2. § (1) Az írásbeli előterjesztéshez fedőlapot kell készíteni, amely tartalmazza:
a)  az előterjesztő megnevezését,
b)  a tárgyat,
c)  az ügyirat iktatószámát, 
d)  az ügyintéző nevét,
e)  a mellékletek számát és tárgyát,
f)  a „feladatot jelent” megjelölés alatt név szerint fel kell sorolni azokat, akiknek a feladatkörét, hatáskörét az előterjesztés érinti, valamint akik részére a határozati javaslat feladatot állapít meg,
g) „véleményező bizottság” megjelölés alatt a feladatkörrel rendelkező bizottságok (részönkormányzat) megnevezését,
h) „egyéb véleményező szerv” megjelölés alatt azon szervek felsorolását, akiknek a hatályos jogszabályok szerint az előterjesztésre vonatkozóan, véleményezési, javaslattételi, vagy egyetértési joguk van, (pl. kamarák, kisebbségi önkormányzat, érdekképviseleti szervek, önkormányzati gazdasági társaságok felügyelő bizottságai stb.),
i)  a törvényességi véleményezésre benyújtás időpontját,
j)  a törvényességi ellenőrzést végző nevét,
*k)  ha az előterjesztés zárt ülésen kerül (vagy kerülhet) megtárgyalásra, ennek tényét, illetőleg lehetőségét, utalva arra, hogy a zárt ülés tartása az 1990. évi LXV. törvény 12. § (4) bekezdésének a./ vagy b./ pontja, illetőleg egyéb jogszabály felhatalmazása, vagy kötelező rendelkezése alapján történik.
 (2) Az írásbeli előterjesztés szöveges része tartalmazza:
 - a határozati javaslat, vagy rendelettervezet megértéséhez szükséges előzményeket, magyarázatot, az alapjául szolgáló tényeket, adatokat, jogszabályokat,
 -  annak említését, hogy a témakör szerepelt-e már korábban napirenden, és ha igen milyen döntés született, mi indokolja az ismételt tárgyalását,
 - szükség szerint a döntési alternatívákat, várható hatásaikkal.     
(3) Az írásbeli előterjesztés határozati javaslato(ka)t, illetve rendelettervezete(ke)t tartalmaz.
Az írásbeli előterjesztés határozati javaslatában meg kell jelölni:
 -  az előterjesztőt,
 -  a képviselő-testületi hatáskört biztosító jogszabályt, illetve ha a javaslat korábbi képviselő-testületi döntést érint, annak számát,
 -  a rendelkező részt,
 -  az esetleges döntési változatokat, (döntési alternatívaként nem szerepelhet ugyanazon kérdés elfogadása és elutasítása)
 -  a végrehajtási határidőt,
 -  a végrehajtásért felelős személy(ek) megnevezését,
*- a javasolt személy(eke)t névszerint 
*(4) Rögzíteni kell azt, hogy a határozati javaslat elfogadásához minősített, vagy egyszerű többségű döntés szükséges. Az írásbeli előterjesztésre vonatkozó alaki és tartalmi követelményeket értelemszerűen alkalmazni kell a beszámolóra és a tájékoztatóra is.

Szóbeli előterjesztés
3. § (1) A szóbeli előterjesztésről 1 (eredeti) példány írásbeli előterjesztés készül, amelyre alkalmazni kell az e rendelet 21. §-ában rögzített tartalmi követelményeket. Amennyiben a napirend szóbeli előterjesztés keretében kerül megtárgyalásra, az adott napirendi pont tárgyalása kezdetén az előterjesztés írásban a képviselők számára kiosztásra kerül.
(2) Szóbeli előterjesztést tehetnek:
a) a polgármester, 
b) az alpolgármester(ek).
(3) Szóbeli előterjesztés keretében a Képviselő-testület kizárólag változtatási tilalom elrendelésével kapcsolatos döntést tárgyalhat. 

Beszámoló
4. § (1) A beszámoló
- önkormányzati hatáskör gyakorlásáról,
- a Képviselő-testület valamely határozatának végrehajtásáról,
- az interpellációk kivizsgálásáról,
- a Képviselő-testület és szervei működéséről.
- az önkormányzati feladatot ellátó szervezet tevékenységéről 
készíthető.
A jegyző negyedévente köteles beszámolni a lejárt határidejű határozatok végrehajtásáról. 
(2) A beszámoló benyújtására a polgármester, bizottsági elnök, tanácsnok, jegyző, továbbá jogszabály alapján beszámolásra kötelezett jogosult.
(3) A beszámoló elfogadásáról a Képviselő-testület határozatot hoz.

Tájékoztató
5. § (1) A tájékoztató olyan írásos információk Képviselő-testület elé terjesztését jelenti, amelyek az önkormányzati döntések meghozatalát általános jelleggel támasztják alá, illetve amelyek valamely, a város életével kapcsolatos jelenségnek, nem önkormányzati szerv tevékenységének megismerését segítik elő.
(2) Tájékoztató benyújtására a polgármester, (az általa felkért), a bizottság, a tanácsnok, a jegyző, továbbá a jogszabály alapján tájékoztatásra kötelezett jogosult.
(3) A tájékoztató jellegű napirendi pontok esetében nem kötelező vitát nyitni. 


4. számú melléklet     Az önkormányzati vagyonnal kapcsolatos pályázati kiírások és pályázatok beérkezését követő bontása eljárás

A PÁLYÁZATI ELJÁRÁS SZABÁLYAI
I. A pályázat kiírása, meghirdetése
1.) A Polgármesteri Hivatal hirdetőtábláján, valamint Vése község honlapján kell meghirdetni.

2.) Zártkörű pályáztatás esetén legalább 3 érintettnek kell egyidejűleg és közvetlenül megküldeni a pályázati felhívást, a határidő kezdő napját legalább 15 nappal megelőzően.

3.) Pályázatok leadására határidőt kell megjelölni, melyet úgy kell meghatározni, hogy a felhívás közzétételének napja és a pályázatok benyújtására megjelölt határnap között a pályázók rendelkezésére álló idő ne legyen kevesebb 15 napnál.

4.) A pályázati eljárás folyamán - a 5.) pontban foglaltak kivételével - a kiíró a pályázati feltételt, az eljárás és az elbírálás módját nem változtathatja meg.

5.) A kiíró a kiírásban szereplő, illetve a pályázó(k) tudomására hozott pályázati feltételeket, illetve szabályokat, vagy azok bármelyikét a pályázat során csak az alábbiak szerint változtathatja meg:

a) ha ezt a jogát a pályázati kiírásban kifejezetten fenntartotta magának, és erről a pályázókat megfelelő módon tájékoztatta,

b) ha a pályázatok benyújtási vagy elbírálási határidejét hosszabbítja meg.

A módosítást úgy kell közzétenni, hogy a pályázónak az ajánlat benyújtására a módosítás közzétételétől - zártkörű pályázat esetén az értesítés elküldésétől - számított legalább 5 nap álljon rendelkezésére.

6.) A 5.) pont szerinti változtatást a pályázati kiírás közzétételére, illetve az ajánlatok kérésére vonatkozó szabályok szerint kell közzétenni, illetőleg valamennyi érdekeltnek megküldeni.

7.) A pályázati felhívásnak (hirdetménynek) tartalmaznia kell:

a) a pályázatot kiíró szerv megnevezését, székhelyét,

b) a pályázat célját, jellegét, (nyilvános vagy zártkörű),

c) a pályázat tárgyaként az értékesítésre, hasznosításra szánt vagyon megjelölését, hasznosítás esetén a vagyontárgy forgalmi értékét,

d.) az ajánlatok benyújtásának helyét, módját és pontos időpontját,

e) az ajánlati kötöttség minimális időtartamát,

f) a pályázatra vonatkozó kérdések feltevésének, az esetleges további információszerzés helyének és idejének megjelölését,

g) a kiíró azon jogának fenntartását, hogy a pályázat során ajánlatot tett egyik ajánlattevővel se kössön szerződést, és ily módon a pályázatot - akár indokolás nélkül is - eredménytelennek minősítse,

h) a vagyontárgy jellege szerint szükséges további információkat,

i) a pályázat tárgyára vonatkozó terheket, korlátozásokat, az esetleges elővásárlási jogot, illetve az ennek gyakorlásával kapcsolatos feltételeket,

j) az eredményhirdetés módját, helyét és várható idejét.

8.) A pályázati felhívásban előírható, hogy az ajánlattevőnek meghatározott fizetési garanciát, vagy szerződés-tervezetet is csatolnia kell, illetve a megküldött szerződéstervezet elfogadásáról kell nyilatkoznia.

9.) A benyújtott ajánlatok tartalmát a pályázat lezárásáig titkosan kell kezelni.

10.) A pályázó részére a pályázati feltételek pontosítása céljából a pályázati felhívásban foglaltakon túl is adható felvilágosítás, biztosítható helyszíni szemle lehetősége, de csak olyan tartalommal, mely nem sérti a többi pályázó esélyegyenlőségét, és az ajánlatok értékeléséig az azok kezelésére vonatkozó előírásokat.

11.) A pályázók egyikének biztosított minden információt, adatot és egyéb szolgáltatást a többi, a pályázatban résztvevő számára is ugyanolyan módon kell biztosítani. Az ilyen felvilágosítás nem eredményezheti a már benyújtott eredeti ajánlat feltételének módosítását, vagy egyes pályázónak más pályázókkal szembeni előnyben részesítését.

II. A pályázati felhívás visszavonása, kizárás a pályázatból
1.) A kiíró a pályázati felhívást az ajánlatok benyújtására megjelölt időpontig visszavonhatja. A visszavonásra a közzétételnél irányadó szabályokat kell alkalmazni.

2.) Ha az ajánlattevő, vagy az érdekkörében álló más személy a pályázat titkosságát megsértette, a pályázó kizárható az eljárásból.

4.) Az ajánlattevő, a benyújtásra nyitva álló határidő lejártáig az ajánlatát bármikor visszavonhatja, illetve módosíthatja.

5.) Az ajánlattevő nem igényelhet térítést a kiírótól az ajánlata kidolgozásáért, és az ajánlattétellel kapcsolatosan más jogcímen sem terjeszthet elő követelést.

III. Az ajánlat
1.) Az ajánlattevők ajánlataikat zárt borítékban, hivatalos cégszerű aláírással, az adott pályázatra utaló jelzéssel személyesen vagy meghatalmazott útján nyújthatják be.

2.) Az ajánlatnak tartalmaznia kell az ajánlattevő részletes és jogilag kötelező erejű nyilatkozatát:

a) a pályázati felhívásban foglalt feltételek elfogadására,

b) az általa vállalt szolgáltatásokra és kötelezettségekre,

c) a vételár vagy ellenszolgáltatás összegére,

d) az ajánlati kötöttségre vonatkozóan,

e) egyéb, a kiíró által meghatározott kötelezettségvállalásra.

IV. Az ajánlatok benyújtása, felbontása
1.) Az ajánlati dokumentumokat - a beérkezés sorrendjében - sorszámmal kell ellátni.

2.) A határidőben beérkezett pályázatok felbontása a polgármester és a jegyző jelenléte mellett zártkörűen, vagy nyilvánosan történhet. Nyilvános a bontás, ha a pályázók, illetve meghatalmazottaik is jelen lehetnek.

3.) Az ajánlattevő meghatalmazottja köteles közokirattal, ügyvédi meghatalmazással, vagy teljes bizonyító erejű magánokirattal igazolni a képviseleti jogosultságát, illetve annak mértékét.

4.) A polgármester és a jegyző:

a) tanúsítja a pályázatok átvételét és felbontásuk szabályos lefolytatását,

b) ellenőrzi, hogy az ajánlatok megfelelnek-e a kiírásban rögzített alaki, formai követelményeknek,

c) rögzíti az ajánlatok sorszámát és darabszámát, a pályázatok felbontásakor illetve ismertetésekor bejelentett óvásokat, kifogásokat, észrevételeket, hozzászólásokat,

d) megállapítja az ajánlatok érvénytelenségét.

5.) Az ajánlatok nyilvános felbontásakor a jelenlévőkkel ismertetni kell az ajánlattevők nevét, székhelyét (lakóhelyét) és azt, hogy az ajánlat megfelel-e a kiírásban meghatározott alaki, formai követelményeknek.

V. A pályázatok értékelése, elbírálása
1.) Pályázaton benyújtott ajánlatokat eseti bizottság véleményezi, és köteles a Képviselő-testületnek az elbírálásra indokolással ellátott javaslatot tenni.

2.) A pályázat értékelésében résztvevő, illetve közeli hozzátartozója (Ptk. 685 § b./) nem lehet:

a) az ajánlatot benyújtó pályázó,

b) az ajánlatot benyújtó pályázó alkalmazottja,

c) az ajánlatot benyújtó pályázónál más szerződéses jogviszony keretében foglalkoztatott,

d) az ajánlatot benyújtó pályázó tulajdonosa (résztulajdonosa), vagy tagja, vezető tisztségviselője, amennyiben a pályázó jogi személy vagy jogi személyiséggel nem rendelkező gazdasági társaság,

e) az, aki vezető tisztségviselője vagy tulajdonosa (résztulajdonosa) olyan gazdasági társaságnak, melynek a pályázó a tulajdonosa (résztulajdonosa) vagy vezető tisztségviselője. 

3.) A pályázat értékelésében résztvevő köteles haladéktalanul bejelenteni, ha vele szemben bármely összeférhetetlenségi ok áll fenn.

4.) Összeférhetetlenségi kérdésben vita esetén a Képviselő-testület dönt. Az összeférhetetlenség megállapítása esetén a pályázót az eljárásból ki kell zárni.

5.) Az ajánlatok felbontása után felvilágosítás kérhető a pályázóktól annak érdekében, hogy a pályázatok értékelése, illetve összehasonlítása elvégezhető legyen. Ez nem eredményezheti a pályázati ajánlatban megfogalmazott vállalások, lényeges feltételek módosítását, csak azok értelmezését szolgálhatja.

6.) Érvényes az az ajánlat, amely mind formai, mind pedig tartalmi követelményeit tekintve megfelel a pályázati kiírásban foglaltaknak.

7.) Érvénytelen az ajánlat, ha nem felel meg a pályázati felhívásban, a jogszabályokban, valamint e rendeletben foglalt egyéb feltételeknek.

8.) Eredménytelen a pályázat, ha

a) a kitűzött időpontig egyetlen ajánlat sem érkezett, vagy az ajánlatok a pályázati kiírás alapján nem értékelhetők,

b) a beérkezett ajánlatok egyike sem felelt meg a pályázati felhívás követelményeinek vagy más, a pályázatra vonatkozó előírásnak, valamint az ajánlat tartalma, vagy az ellenérték jelentősen eltér a kiíró elvárásaitól.

c) a kiíró valamely ajánlattevőnek a pályázat tisztaságához fűződő, vagy a többi pályázó érdekeit egyébként súlyosan sértő cselekménye miatt a pályázat eredménytelenné nyilvánítása mellett döntött.

9.) A pályázati ajánlatok közül az összességében legkedvezőbb feltételeket kínáló, megalapozott ajánlat mellett kell dönteni.

 
1. számú Függelék  A képviselő-testület önként vállalt feladatai

Civil szervezetek, alapítványok támogatása

Rendezvények támogatása

Mindezeken túl az önkormányzat:

 - közösségi teret hozott létre (művelődési otthon, helytörténeti gyűjtemény, falu- és kovácsmúzeum), támogatja a közművelődési tevékenységet,

 - támogatja a tömegsportot,

 - nemzetközi kapcsolatokat is ápol:  Horvátországi Kórogy településsel együttműködési és partner szerződés jött létre.

2. számú Függelék  A települési képviselők névsora
	Dr. Hajdu Gábor
	független jelölt

	Nagy Gábor
	független jelölt

	Pappné Kovács Andrea
	független jelölt

	Zsoldos Imre
	független jelölt


3. számú Függelék    Az állandó bizottság(ok) megnevezése
1. Ügyrendi Bizottság/Vagyonnyilatkozatokat ellenőrzős bizottság   3 fő

4. számú Függelék  A bizottsági tagok névsora
1. Ügyrendi Bizottság/Vagyonnyilatkozatokat ellenőrzős bizottság
· Nagy Gábor elnök

· Pappné Kovács Andea

· Zsoldos Imre
5. számú Függelék  A bizottság ügyrendje
Az Ügyrendi bizottság/Vagyonnyilatkozatokat ellenőrzős bizottság ( a továbbiakban: Bizottság ) az SZMSZ 46.§ (4) bekezdésének felhatalmazása alapján működésének részletszabályait az alábbiak szerint határozza meg:

I.

1. A Bizottság alakuló ülését a polgármester írásos meghívó kiküldésével hívja össze.

II.

2. A Bizottság elnöke képviseli a Bizottságot.

3. A Bizottság elnökének feladatai különösen:

                     - tervezi és szervezi a Bizottság tevékenységét

                     - összehívja és vezeti a Bizottság ülését

                     - gondoskodik a Bizottság határozatainak, javaslatainak megfelelő továbbításáról

                     - beszámol a képviselő-testületnek a Bizottság működéséről

                     - együttműködik a polgármesterrel
                     - javaslatot tesz a bizottsági tagok közötti munkamegosztásra

                     - állást foglal a Bizottság nevében a Bizottság feladatkörébe tartozó
                        kérdésekben.

III.

4. a.) A Bizottság munkaterv alapján működik.

      b.) A munkatervre javaslatot tehet:

               - bármelyik képviselő 

               - a Bizottság tagjai

               - a polgármester

               - a jegyző

     c.) A Bizottság a munkatervéről maga dönt, tájékoztatás céljából azt a képviselő-testület elé 
           terjeszti.

5. A Bizottság ülésére meg kell hívni:

               - a polgármestert, a jegyzőt

               - a bizottsági  munkatervben meghatározott személyeket

6. A Bizottság ülése nyilvános.

7. A Bizottság zárt ülést tart az Ötv.12.§.(4).bekez. a./-b./ pontjában foglaltak tárgyalásakor.

8. A bizottsági ülésen előterjesztett írásos dokumentumok (meghívó és előterjesztés)

      sokszorosításáról, postázásáról a jegyző által kijelölt hivatali dolgozó gondoskodik.

      Az ülés előkészítésére vonatkozóan a Bizottság elnöke feladatokat határozhat meg 

      a hivatal dolgozója számára.

9. A Bizottság a döntéseit egyszerű szótöbbséggel hozta, az ügyrend 3-5. pontjában

      foglaltak kivételével.

IV.

10. A Bizottság üléséről emlékeztető vagy jegyzőkönyv készül.

11. Az emlékeztetőnek és a jegyzőkönyvnek tartalmaznia kell:

      - az ülés helyét

      - az ülés időpontját

      - a megjelentek felsorolását

      - az ülés megnyitásának és határozatképességének megállapítását

      - a napirendi pontokat és előadójuknak felsorolását

      - a megtárgyalt napirendek tárgyalásának lényegét

      - a tárgyalt napirendben hozott döntéseket, állásfoglalásokat, tudomásul

         vételeket stb., a szavazati arány feltüntetésével.

12. A Bizottság üléséről jegyzőkönyv készül a képviselőtestülettől átruházott hatáskörben hozott döntéseknél az Ötv.17.§.(1).és (2). bekezdésében foglaltak alapján.

13. A Bizottság ülésének jegyzőkönyvét  és írásos dokumentumait a jegyző és az általa megbízott  hivatali dolgozó kezeli.

14. Az itt nem szabályozott kérdésekben az Ötv. valamint az SZMSZ bizottságra vonatkozó paragrafusait kell alkalmazni.

· véleményezi a Szervezeti és Működési Szabályzatot, kidolgozza a szükségesnek vélt módosítások pontos javaslatait

· ellenőrzi a Szervezeti és Működési Szabályzat hatályosulását

· ellátja a képviselőtestület titkos szavazásával járó feladatokat, megállapítja az

· eredményt és jegyzőkönyvet készít a szavazásról

· koordinálja az önkormányzat rendeletalkotó tevékenységét

· véleményezi az önkormányzati rendelet-tervezeteket és ellenőrzi azok elfogadás

· utáni hatályosulását

· szervezi és dönt a képviselőtestület tagjait érintő etikai és fegyelmi ügyekben

· javaslatot tesz a polgármester illetményére , jutalmazására

· engedélyezi a főállású polgármester szabadságának felhasználási időpontjait

· a főállású polgármester tekintetében gyakorolja az egyéb munkáltatói jogokat

· javaslatot tesz a tisztségviselők évi jutalomkeretére

· véleményezi a képviselő-testület munkatervét

· vizsgálja és dönt a vitatott összeférhetetlenségi ügyekben

· véleményezi a különböző települési önkormányzatokkal létrejövő együttműködési szerződéseket, megállapodásokat

· vizsgálja és dönt etikai ügyekben

· véleményezi a hatáskör átruházásokra vonatkozó előterjesztéseket

· véleményezi a körjegyzőség ügyrendjét

6. számú Függelék  Az önkormányzati intézmények felsorolása

1. Véssey Mihály Általános Iskola és Óvoda

7. számú Függelék  A díszpolgárok névsora

Bertók László költő

Leposa József népi fafaragó
Balog Andor posztumusz

Nagy István posztumusz

8. számú Függelék  A település címere
Az önkormányzat címere: kerektalpú pajzs boglárpajzzsal, a pajzs vörös  mezejében a pajzslábban elhelyezkedő zöld halomból három arany búzakalász nő ki, a kalászok szárán elhelyezkedő kék boglárpajzsban jobbra fordult arany oroszlán, a búzakalászok szárából mindkét oldalon egy-egy levél indul a boglárpajzs alját követő ívben, a boglárpajzsot jobbról ezüst ekecsoroszlya, balról ezüst ekevas kíséri.

9. számú Függelék   A polgármester fogadóórái
A polgármester a következő napokon tartózkodik a hivatalban és tart fogadóórát:

Hétfőtől  - Péntekig         8.00 - 12.00

10. számú Függelék  A körjegyzőség ügyrendje.
Nemesdéd, Varászló, Vése Községi Önkormányzatok Képviselő-testületei A helyi önkormányzatokról szóló 1990. évi LXV. törvény 39.és 40.§.-ában foglaltak alapján 1995. július 1. napjától kezdődően határozatlan időre szólóan Körjegyzőség alakításáról állapodtak meg, Nemesdéd székhellyel.
A Körjegyzőség Ügyrendje valamennyi társult község képviselőtestületének Szervezeti és Működési Szabályzatának mellékletét képezi.

I.

A Körjegyzőség jogállása.

1./ A Körjegyzőség megalakulása:

Nemesdéd, Varászló, Vése községek igazgatási területéhez tartozó önkormányzat és államigazgatási ügyek ellátását a Körjegyzőség végzi.

A Körjegyzőség jogszabályban biztosított önálló hatáskörrel rendelkező önálló jogi személy. Feladatait az Önkormányzati törvény, a Hatásköri törvény, a Szervezeti és Működési Szabályzatok és egyéb vonatkozó jogszabályok tartalmazzák.

A Körjegyzőség fenntartását az érintett önkormányzatok költségvetésük terhére lakosságszám arányosan biztosítják, működésének ellenőrzését, a feladatok egyeztetését az érdekelt községek polgármesterei együttesen végzik.

2./ A Körjegyző jogállása:

A Körjegyzőség egyszemélyi felelős vezetője a körjegyző, akit a társult önkormányzatok képviselőtestületei együttes ülésen neveznek ki.

Kinevezéséhez a körjegyzőséghez tartozó képviselőtestületek mindegyikének minősített többséggel hozott, egybehangzó döntése szükséges.

A körjegyző tekintetében az egyéb munkáltatói jogok közül a bérfejlesztés, jutalmat, a társult községek polgármesterei együttesen, az ezen kívüli egyéb munkáltatói jogokat ( szabadság engedélyezése, kiküldetés stb.) a polgármesterek megállapodása alapján gyakorolják. Ha nem tudnak megállapodni, akkor a képviselőtestületek együttes ülése jelöli ki az egyetértési jogot gyakorló polgármestert.

A körjegyzővel kapcsolatos fegyelmi és anyagi felelősség érvényesítéséről, munka-   viszonyának megszűntetéséről a három Képviselőtestület együttes ülése jogosult  dönteni.

3./  A Körjegyző fő feladatai:

· Vezeti a Körjegyzőséget, szervezi a hivatalok munkáját. A polgármesterek egyetértésével kinevezi a Körjegyzőség dolgozóit és gyakorolja  a munkáltatói jogokat.

· Ellátja a képviselőtestületek, a települési képviselők működésével kapcsolatos igazgatási feladatokat, a polgármesterek hatáskörébe tartozó államigazgatási döntések előkészítését és végrehajtását.

· Személyesen vagy megbízottja útján köteles mindhárom képviselőtestület ülésén részt venni, és ott a szükséges tájékoztatást megadni.

· Évente beszámol minden Képviselőtestületnek a Körjegyzőség munkájáról.

· Köteles hetente egy legalább egy napon mindhárom községben ügyfélfogadást tartani.

· Köteles jelezni a Képviselőtestületeknek, a polgármestereknek, ha a döntésüknél jogszabálysértést észlel.  Észrevételét a képviselőtestület jegyzőkönyvének felterjesztésekor a jegyzőkönyvhöz csatolja.

· Dönt a hatáskörébe tartozó ügyekben.

4./ A körjegyző helyettesítése:

      A körjegyzőt testületi és hatósági ügyekben:

      Nemesdéd körjegyzőségi székhelyén :    Csizmadiáné Katona Mária előadó

      Vése községi hivatalban:                             Köhler Sándorné főelőadó                  

      helyettesíti.

Helyettesítési minőségükben felelősek a Képviselőtestületeknek, a polgármestereknek és a körjegyzőnek.

II.

A Körjegyzőség belső szervezete, létszáma

1./ Körjegyzőség belső szervezete, létszáma:

     Körjegyző          1 fő

   Körjegyzőség székhely községe:    Nemesdédi Hivatal

                                                        - igazgatási előadó       1 fő

                                                        - pénzügyi előadó        1 fő

                                                        - adóügyi előadó          1 fő

  Körjegyzőség kirendeltségei:               Vései Hivatal

                                                        - igazgatási főelőadó     1 fő

                                                        - pénzügyi főelőadó      1 fő

III.

Munkarend, szabadságolás, eltávozás.

1./  A Körjegyzőség munkarendje:

      a./ A Körjegyzőség székhelyén és a kihelyezett községi hivatalokban a munkaidő           beosztását az Ügyrend melléklete tartalmazza.

           Munkaidőn kívül illetve heti szabad-és pihenőnapokon is el kell látni a következő szolgáltatásokat:

           1.- házasságkötés

           2.- családi ünnepségen való közreműködés

           3.- polgári temetés.

          Ügyfélfogadás minden községi hivatalban:

          Hétfő – kedd – szerda – csütörtök - péntek       8.00 - 12.00 óráig

                 Körjegyző ügyfélfogadása:

         Vésén              hétfőn        8.00 - 12.00 óráig

         Nemesdéd       kedden      8.00 - 12.00 óráig

         Varászló         szerdán      8.00 - 12.00 óráig

        b./ Az érkező napi postai küldeményeket az alábbi sorrendben jogosultak felbontani :                 polgármesterek,  körjegyző ,  a körjegyző távollétében helyettesei.

        b.1./ Felbontás nélkül a polgármestereknek kell továbbítani az érintett                képviselőtestületeknek illetve polgármestereknek címzett küldeményeket

        b.2./ Felbontás nélkül a címzettnek kell továbbítani a névre-szóló küldeményeket.                Az érintett ügyintéző távollétében a névre szóló, de egyértelműen hivatali küldeményt a körjegyző bonthatja fel.

   c./  Az iratokat érkeztető bélyegzővel kell ellátni.

  d./ Az ügyiratok szignálását a körjegyző /távollétében Nemesdéden az igazgatási  előadó , Vésén az igazgatási főelőadó /,  Varászlón  az igazgatási-pénzügyi főelőadó végzi.

   e./ Az iktatást végző köztisztviselő az iktatott, tárgymutatózott ügyiratot az érintett         ügyintézőnek adja át, mely átadással egyidejűleg gondoskodik az előadói munka-könyvbe történő bevezetéséről.

   f./ Amennyiben az ügyfél személyesen nyújtja be  vagy jegyzőkönyvbe mondja  kérelmét, illetve a körjegyzőséghez tartozó varászlói községi hivatalból hozza be az ügyintéző, úgy azt a körjegyzőnek be kell mutatni.

 g./ Az ügyiratokat naponta 12.00 óráig iktatni kell, a postázandó anyagot pedig  15.00 óráig kell leadni.

h./ Az ügyiratokat aláírásra naponta 13.00 és 14.00 óra között kell átadni az aláírásra jogosultnak.

i./ Az előadói munkakönyvvel rendelkező érdemi ügyintézők minden hónap első munkanapján kötelesek lezárni és a körjegyzőnek bemutatni előadói munkakönyvüket.

2./ Szabadságolás rendje:

A Körjegyzőség minden dolgozója saját szabadságolásáról éves ütemtervet készít, amelyet a tárgyév januárjában bemutat a körjegyzőnek.

Amennyiben a körjegyző nem emel kifogást, úgy a szabadság üzemezés elfogadottnak tekinthető. 

A szabadság kivételére irányuló kérelmet 5 nappal előre kell leadni a körjegyzőnek.

3./ Eltávozás munkaidő alatt:

a./ Munkaidő alatt a dolgozó saját hivatalos ügyében tett eltávozást a körjegyzőnek  vagy helyettesítésének kell bejelenteni. Az eltávozásról a körjegyzőség székhelyén és a vései községi hivatalban a körjegyző helyettese, a varászlói községi hivatalban a körjegyző nyilvántartást vezet.

b./ Munkaidő alatt magánügyben a körjegyző adhat engedélyt az eltávozásra.

4./ Munkaértekezletek tartása:

A körjegyző szükség szerint, de évente legalább két alkalommal hivatali munkaértekezletet tart a hivatal teljes személyi állománya részére.

A munkaértekezleteken értékelni  kell a hivatal tevékenységét, meg kell határozni a     következő időszak fontosabb feladatait, tennivalóit.

A munkaértekezletre a körjegyzőséget alkotó önkormányzatok polgármestereit meg kell hívni.

Az összevont munkaértekezleten kívül a körjegyzőség székhelyén és a vései községi    hivatalban minden hónap első hetében munka-értékelőt tart a köztisztviselők részére, a varászlói községi hivatalban erre minden hónap első szerdáján kerül sor.
IV.

A kiadmányozás rendje.

1./ A kiadmány fejrésze:

     Nemesdéden:      Nemesdéd-Varászló-Vése Községi Önkormányzatok

                                                     K ö r j e g y z ő s é g e

                                                  8722. Nemesdéd, Fő u.99.

                                                      Telefon: 85/ 345-343.

  Vésén :                   Nemesdéd-Varászló-Vése Községi Önkormányzatok

                                 Körjegyzőségének Községi Hivatala

                                 8721. Vése, Park u.1.

                                 Telefon/fax: 85/345-011 , 85/345-022.

2./ Kiadmány aláírása:

a./ Képviselőtestületi működéssel kapcsolatos kiadmányozási jogot a polgármesterek, kettős kiadmányozás esetén pedig a polgármesterek a körjegyzővel közösen  gyakorolják.

b./ A körjegyző gyakorolja mindazokat a kiadmányozási jogokat, amelyeket a jogszabály a jegyző hatáskörébe utal, ha azokat az Ügyrendben vagy munkaköri  leírásban nem ruházza át.

        Kizárólag a körjegyző gyakorolja:

· testületi ügyekkel kapcsolatban a kiadmányozás / képviselőtestületi határozat, rendelet /, ha az nem kifejezetten a polgármester hatásköre,

       - a hatáskörébe utalt kinevezést, felmentést és egyéb munkajogi ügyet,

       - a hivatal egészét érintő jelentés, beszámoló,

       - másodfokú vagy bírósági eljárásra való felterjesztés,

       - építési, használatbavételi és telekalakítási engedély.

   c./ Valamennyi a./ és b./ pontban nem tartozó határozat és határozat jellegű egyéb irat aláírását  a körjegyző végzi.

 A körjegyző távollétében az a./ és b./ pontbeli kiadmányozást az adott hivatalban kijelölt helyettese látja el.    
d./ Teljeskörű kiadmányozást gyakorolnak:

      - anyakönyvvezetők :              anyakönyvi ügyekben

       - népesség-nyilvántartók :       népesség-nyilvántartási ügyekben

       - adóügyi ügyintézők:             adó-és értékbizonyítvány esetén.

A munkaköri leírásban a körjegyző felhatalmazhatja az előadókat is érdemi döntések kiadmányozására.

e./ Részleges kiadmányozásra a körjegyző valamennyi  ügyintézőt felhatalmazhatja.  a munkaköri leírásban.

Részleges kiadmányozás körébe tartoznak az érdemi döntésnek nem minősülő,   kötelezettségvállalást nem érintő, és az előző pontba nem tartozó  ügyek, melyek felhívásra, hiánypótlásra, felszólításra, idézésre, meghívásra irányulnak, vagy az ügyfél tájékoztatását szolgálják.

A részleges kiadmányozást gyakorló előadó e minőségében is felelős a körjegyzőnek, és a munkájáért munkajogi, polgári jogi és büntetőjogi felelőséggel is tartozik.

A tárgy szerinti kiadmányozó  ( d./pont ) és a részleges kiadmányozást gyakorló  (e./pont ) a saját nevében, beosztásuk feltüntetésével írnak alá, míg valamennyi a jogszabály szerint jegyző hatáskörbe tartozó érdemi döntés a körjegyző megbízásából saját néven történik.

3./ A bélyegző használata:

a./  A Körjegyzőség fejbélyegzőjének felirata megegyezik az e fejezet 1./pontjában          megállapított elnevezéssel.

b./ A Körjegyzőség körbélyegzőjének felirata:

         Nemesdéd-Varászló-Vése Községi Önkormányzatok 

         Körjegyzőségének Községi Hivatala

         ( az illetékes település neve  és középen  a Magyar Köztársaság címerével )

        A körbélyegzők sorszámozottak.( Nemesdéd 1-es, Varászló 2-es, Vése 3-as.)

c./ A bélyegzők használatára a bélyegző-nyilvántartásban meghatározott személyek        jogosultak munkajogi, polgári jogi és büntetőjogi felelősség mellett.

d./ A körbélyegzők sorszám szerinti nyilvántartását a körjegyző végzi.

4./ Az irattározás rendje:

Az ügyiratkezelés szabályai szerint irattározásra előkészített ügyiratot az ügyintéző     aláírásával látja el, mely nyilatkozat arra, hogy az ügy legjobb tudása szerint irattározható. Az ügyintéző aláírásával ellátott irattározandó ügyiratot aláírásra körjegyzőhöz kell bemutatni.

Kizárólag a körjegyző irattározhatja azokat az ügyiratokat, ahol nem ő volt a kiadmányozó. Ebben az esetben a helyettes csak a körjegyző tartós távolléte esetén jogosult az irattározásra.

Amennyiben az érdemi kiadmányozó a körjegyző volt, úgy az irattározás is az ő hatáskörébe tartozik.

5./ Az utalványozás rendje:

Önkormányzati gazdálkodásban utalványozó minden esetben a polgármester, kettes számú aláíró a körjegyző vagy a pénzügyi előadó.

Körjegyzőségi gazdálkodásban utalványozó a körjegyző, kettes számú aláírók a vései, a nemesdédi vagy a varászlói pénzügyi előadó.

V.

Az ügyintézés általános elvei.

1./- A köztisztviselők köteles betartani a jogszabályokat, az ügyintézési határidőket.

2./- A köztisztviselő köteles a munkakörébe tartozó munkát képességei teljes kifejtésével  és elvárható szakértelemmel, gondossággal végezni, a titoktartásra vonatkozó szabályokat betartani.

3./- A köztisztviselő köteles megtagadni nem az illetékestől származó vagy csak        bűncselekmény útján teljesíthető utasításokat.

4./- A jogszabály ellenes utasításra a dolgozó köteles észrevételt tenni, és amennyiben az nem vezet eredményre, észrevételt tehet a felettes szervnél.

5./-A Körjegyzőség dolgozója köteles a munkarend szerinti időben a munkahelyén      munkavégzésre képes és kész állapotban, a hivatalhoz illő ruházatban megjelenni, és kultúrált viselkedési módban munkát végezni a munkaidő teljes időtartama alatt. 

6./- A hivatalban lévő tárgyak, iratok védelméről, azok megőrzéséről gondoskodni köteles.

7./- A hivatal telefonját csak  hivatali használatra lehet igénybe venni, magánügyben csak        kivételesen indokolt esetben a körjegyző engedélyével használható, a telefondíj megtérítése és nyilvántartásban való rögzítése mellett.

8./- Munkaidőn kívül a hivatalban a köztisztviselő csak a körjegyző engedélyével       tartózkodhat.

VI.

Záró rendelkezések.

1./ Az Ügyrend mellékletei:

     1. A köztisztviselők névsora és besorolási adatai.

     2. Köztisztviselők munkaköri leírása.

2./ A Körjegyzőség köztisztviselői a képviselőtestületi jóváhagyás után köteles az Ügyrendet megismerni és munkájuk során azt betartani.

11. számú Függelék  Vagyonnyilatkozat-tételre kötelezettek köre:
· Nemesdéd-Varászló-Vése Körjegyzőség körjegyzője

· A fenntartásában lévő intézmények vezetői
12. számú Függelék  Társulások

1. Marcali Többcélú Kistérségi Társulás  (8700, Marcali, Rákóczi u.11.)
2. Marcali Kistérségi Többcélú Társulás Hatósági - Igazgatási Társulása (8700. Marcali, Rákóczi u.6.)
3. Mikrotérségi társulás keretében fenntartott intézmény Böhönye, Nemeskisfalud, Szenyér, Tapsony, Vése, Nemesdéd, Varászló, Nemesvid és Somogysimonyi Községi Önkormányzatok Szociális Alapellátási Intézményfenntartó Társulás (8719. Böhönye, Bethlen Gábor u.41.)

